Ɔbɔadeɛ, “Ɔsoro ne Asase Yɛfo” | Bɛn Yehowa\nAdebɔ Tumi—“Ɔsoro ne Asase Yɛfo”\n1, 2. Ɔkwan bɛn so na owia da Yehowa adebɔ tumi adi?\nSO WOABƐN ogya ho anadwo a awɔw wom pɛn? Ebia woteɛɛ wo nsa ma ɛbɛn ogya a ɛredɛw no sɛnea ɛfata na ama wo ho ayɛ wo hyew. Sɛ wobɛn ho pii a, ɔhyew no mu yɛ den. Sɛ wokɔ akyiri pii nso a, anadwo mframa a emu yɛ nwini no bɔ fa wo ho denneennen, na awɔw de wo.\n2 “Ogya” bi wɔ hɔ a sɛ ade kye a ɛma yɛn ho yɛ yɛn hyew. Saa “ogya” no redɛw wɔ akyirikyiri bɛyɛ kilomita ɔpepem 150! * Hwɛ tumi a ɛbɛyɛ sɛ owia no wɔ a wutumi te ne hyew bere a ɛwɔ akyirikyiri saa no! Asase no twa nuklea fononoo nwonwaso no ho hyia wɔ beae bi a ɛma ntam kwan no yɛ nea ɛfata. Sɛ asase bɛnee ɛho pii a, anka ɛso nsu bɛyow; sɛ ɛkɔɔ akyiri pii nso a anka asase nyinaa bɛyɛ nsukyenee. Sɛ yɛn okyinnsoromma yi bɛnee no pii anaasɛ ɛkɔɔ akyiri pii a anka nkwa ntumi ntra so. Hia a owia hann ho hia ma nkwa akyi no, emu tew na ɛyɛ adwuma yiye, na ɛyɛ dɛ nso.—Ɔsɛnkafo 11:7.\nYehowa ‘na osiesiee akanea ne owia’ no\n3. Nokwasɛm a ɛho hia bɛn na owia di ho adanse?\n3 Nanso, nnipa dodow no ara bu owia adewa, ɛwom mpo sɛ ɛno na wɔn nkwa gyina so de. Enti, wonhu nneɛma a yebetumi asua afa owia ho no. Bible ka Yehowa ho asɛm sɛ: “Wo na woasiesie akanea ne owia.” (Dwom 74:16) Yiw, owia hyɛ Yehowa, ‘ɔsoro ne asase yɛfo’ no anuonyam. (Dwom 19:1; 146:6) Ɛyɛ ɔsoro abɔde a wɔn dodow nni ano a ɛma yehu Yehowa adebɔ tumi no mu biako pɛ. Ma yɛnhwehwɛ eyinom bi mu yiye na afei yɛnnan yɛn adwene nkɔ asase ne nkwa a ɛwɔ so no so.\n“Momma Mo Ani So Nhwɛ Ɔsoro, na Monhwɛ”\n4, 5. Ɔkwan bɛn so na owia wɔ tumi, na ne kɛse te dɛn, nanso sɛ yɛde toto nsoromma foforo ho a ɛte dɛn?\n4 Sɛnea ebia wunim no, owia yɛ nsoromma. Ɛte sɛ nea ɛso sen nsoromma a yehu no anadwo no, efisɛ sɛ yɛde toto ho a, owia no bɛn yɛn kɛse. Ano yɛ den dɛn? Owia no mfinimfini hyew bɛyɛ digrii celsius 15,000,000. Sɛ wubu owia no mfinimfini fã bi a ne kɛse te sɛ akoroteaa tĩ ba asase yi so a, wuntumi nnyina mmɛn saa ade ketewaa a ɛyɛ hyew no kilomita 140! Anibu biara mu no, tumi a efi owia mu ba ne nuklea atopae ɔpehaha pii mu tumi yɛ pɛ.\n5 Owia no sõ araa ma wobetumi de yɛn asase yi bɛboro 1,300,000 ahyɛ mu ma ayɛ yiye. So owia ne nsoromma a ɛso sen biara? Dabi, nsoromma ho animdefo frɛ no nsoromma ketewa a ɛte sɛ akokɔsrade. Ɔsomafo Paulo kyerɛwee sɛ “ɛsonsono nsoromma mmiako mmiako anuonyam.” (1 Korintofo 15:41) Ná anka ɛnyɛ ade a obetumi ahu nokware a saa nsɛm a efi honhom mu no yɛ. Nsoromma bi wɔ hɔ a ɛsõ araa ma sɛ wɔde too baabi a owia no da no a, anka yɛn asase no bɛkɔ akɔhyɛ mu. Nsoromma kɛse foforo wɔ hɔ a sɛ wɔde too baabi a owia no da no a, anka ɛbɛkɔ akɔka Saturn—nanso saa okyinnsoromma no mmɛn asase koraa ma egyee wimhyɛn a wɔde kɔ okyinnsoromma so a etu mmirika sen aboba a wɔtow fi otuo a ano yɛ den mu mmɔho 40 no mfirihyia anan ansa na ɛredu hɔ!\n6. Ɔkwan bɛn so na Bible da no adi sɛ nsoromma dodow sen nea nnipa betumi akyerɛ?\n6 Nea ɛyɛ nwonwa koraa ne nsoromma no akɛse ne ne dodow. Nokwarem no, Bible kyerɛ sɛ nsoromma dodow nni ano, na ne kan yɛ den sɛ “mpoano nhwea.” (Yeremia 33:22) Saa asɛm yi kyerɛ sɛ nsoromma a ɛwɔ hɔ dɔɔso koraa sen nea yɛde yɛn aniwa hu no. Sɛnea ɛte no, sɛ Bible kyerɛwfo te sɛ Yeremia hwɛɛ wim anadwo bɔɔ mmɔden sɛ ɔbɛkan nsoromma a otumi hu a, anka bɛyɛ mpem abiɛsa anaa nea ɛte saa pɛ na obetumi akan, efisɛ dodow a ɛte saa na onipa aniwa ankasa betumi ahu wɔ anadwo a ewim tew no. Yebetumi de dodow a ɛte saa atoto anhwea dodow a ɛyɛ nsa ma ho. Nanso, nokwarem no, nsoromma dodow dɔɔso yiye, ɛte sɛ “mpoano nhwea.” * Hena na obetumi akan dodow a ɛte saa?\n“Ɔbobɔ wɔn nyinaa din frɛfrɛ wɔn”\n7. (a) Nsoromma bɛyɛ ahe na ɛwɔ yɛn Milky Way nsoromma kuw no mu, na ɛdɔɔso dɛn ankasa? (b) Dɛn nti na den a ɛyɛ sɛ nsoromma ho animdefo bɛkan nsoromma akuw dodow no ho hia, na Yehowa adebɔ tumi ho ade bɛn na eyi kyerɛkyerɛ yɛn?\n7 Yesaia 40:26 bua sɛ: “Momma mo ani so nhwɛ ɔsoro, na monhwɛ nea ɔbɔɔ eyinom. Ɔno na obu wɔn dɔm ano yi wɔn adi, na ɔbobɔ wɔn nyinaa din frɛfrɛ wɔn.” Dwom 147:4 ka sɛ: “Ɔkyerɛ nsoromma dodow.” “Nsoromma dodow” yɛ ahe? Eyi nyɛ asɛmmisa a ɛyɛ mmerɛw. Nsoromma ho animdefo bu akontaa sɛ nsoromma bɛboro ɔpepepem 100 na ɛwɔ Milky Way nsoromma kuw no nkutoo mu. * Nanso, yɛn nsoromma kuw no yɛ nsoromma akuw pii no mu biako pɛ, na nsoromma akuw pii wɔ hɔ a emu nsoromma dɔɔso yiye. Nsoromma akuw ahe na ɛwɔ hɔ? Nsoromma ho animdefo binom abu akontaa sɛ ɛyɛ ɔpepepem 50. Afoforo nso abu akontaa sɛ ne dodow betumi adu ɔpepepem 125. Enti onipa ntumi nkyerɛ nsoromma akuw dodow mpo, na kampɛsɛ sɛ wɔatumi akyerɛ nsoromma ɔpepepem pii a ɛwom no dodow. Nanso, Yehowa nim ne dodow. Afei nso, ɔto nsoromma biara din!\n8. (a) Ɔkwan bɛn so na wobɛkyerɛkyerɛ Milky Way nsoromma kuw no kɛse mu? (b) Ɔkwan bɛn so na Yehowa hwɛ ma ɔsoro abɔde kyinkyin pɛpɛɛpɛ?\n8 Sɛ yesusuw nsoromma akuw no akɛse ho a, ɛma nidi a yɛwɔ ma Ɔbɔadeɛ no mu yɛ den kɛse. Wɔabu akontaa sɛ egye hann mmirika bɛyɛ mfirihyia 100,000 na ɛde atwa Milky Way nsoromma kuw no ho fi tia akɔka tia. Susuw hann bi a ɛretu mmirika kɛse a ɛyɛ kilomita 300,000 anibu biara mu no ho hwɛ. Ebegye saa hann no mfirihyia 100,000 na ɛde atwa yɛn okyinnsoromma yi ho fi tia akɔka tia! Na nsoromma akuw bi soso sen yɛn de no mpɛn pii. Bible ka sɛ Yehowa ‘trɛw’ ɔsoro kɛse yi mu sɛnea ɔretrɛw ntama mu. (Dwom 104:2) Ɔno nso na ɔhwɛ sɛnea saa abɔde yi kyinkyin no so. Efi nsoromma so mfutumawa so kosi nsoromma kuw a ɛso sen biara so no, biribiara kyinkyin sɛnea abɔde ho mmara a Onyankopɔn ahyehyɛ na ɛyɛ adwuma no kyerɛ. (Hiob 38:31-33) Enti, nyansahufo de sɛnea ɔsoro abɔde kyinkyin pɛpɛɛpɛ no toto sɛnea obi a onim asaw paa dannan ne ho pɛpɛɛpɛ no ho! Afei, susuw Onii a ɔbɔɔ saa nneɛma yi no ho hwɛ. So Onyankopɔn a ɔwɔ adebɔ tumi kɛse saa no ho nyɛ wo nwonwa?\n‘Nea Ɔde Ne Tumi Yɛɛ Asase’\n9, 10. Ɔkwan bɛn so na mmeae a okyinnsoromma a etwa owia ho hyia, Jupiter, asase, ne ɔsram wɔ no da Yehowa tumi adi?\n9 Yehu Yehowa adebɔ tumi ho adanse wɔ yɛn fie, asase yi so. Ɔde ahwɛyiye de asase asɛn baabi wɔ amansan kɛse yi mu. Nyansahufo binom gye di sɛ nsoromma akuw no pii betumi ayɛ nea nkwa ntumi ntra so, ɛnte sɛ yɛn okyinnsoromma yi a nkwa wɔ so no. Ɛda adi sɛ wɔanyɛ yɛn Milky Way nsoromma kuw no fã kɛse no ara sɛ nkwa ntra so. Nsoromma pii wɔ nsoromma kuw no mfinimfini. Hann a ɛwɔ hɔ no ano yɛ den, na nsoromma a ɛwɔ hɔ no taa yɛ sɛnea ɛreyɛ apempem. Nneɛma a ɛho hia na ama nkwa atra ase nni anoano no. Wɔde yɛn okyinnsoromma kuw no ahyɛ baabi a ɛfata.\n10 Asase nya bammɔfo kɛse bi a ɔwɔ akyirikyiri—okyinnsoromma Jupiter—so mfaso. Jupiter kɛse sen Asase mpɛn mpempem pii, na tumi a ɛtwe ade ba fam a ɛwom no nya asase so nkɛntɛnso kɛse. Dɛn na ɛyɛ? Egye nneɛma a etu fa ahunmu no anaasɛ ɛbɔ kɔ nkyɛn. Nyansahufo kyerɛ sɛ sɛ ɛnyɛ Jupiter a, anka nneɛma a ɛbɛba abɛhwehwe asase so ano bɛyɛ den asen nea ɛba so mprempren no mmɔho 10,000. Yɛn asase yi nya nsoromma soronko bi—ɔsram—a ɛbɛn yɛn fie no so mfaso. Ɔsram no yɛ nneɛma pii sen fɛ a ɛyɛ ne “anadwo hann” a ɛma, ɛno na ɛma yɛn asase a akyea kakra no tumi gyina pintinn. Kyea a asase no akyea kakra no na ɛma yenya ɔpɛ bere ne osutɔ bere—ade foforo a ɛho hia na ama nkwa atumi atra asase so.\n11. Ɔkwan bɛn so na wɔyɛɛ ahunmu a ɛwɔ asase ho no ma abɔ yɛn ho ban?\n11 Yehowa adebɔ tumi da adi wɔ asase so adwinni biara ho. Fa ewim a edi dwuma sɛ suhyɛ a ɛkata yɛn atifi no sɛ nhwɛso. Tumi a efi owia no mu ba no bi yɛ nea ɛma akwahosan, na ebi nso di awu. Sɛ tumi a edi awu no bedu wim a, ɛma mframa pa dan owia mu ahoɔden a ɛsɛe ade. Owia mu ahoɔden no nso gye mframa a edi awu no. Enti wɔnwenee yɛn asase yi a ɛwɔ n’ankasa kyinii a ɛbɔ ho ban!\n12. Ɔkwan bɛn so na kyinhyia a nsu di wɔ ahunmu no kyerɛkyerɛ Yehowa adebɔ tumi mu?\n12 Ɛno yɛ mframa a adi afra wɔ ahunmu ma ɛyɛ nwonwa a ɛwowaw abɔde a nkwa wom a wɔte asase so anaa ewim no ho ade biako pɛ. Ahunmu nneɛma a ɛyɛ nwonwa no biako ne kyinhyia a nsu di no. Afe biara owia twe nsu kilomita ahinasa 400,000 sɛ tutuw fi ɛpo mu kɔ wim. Nsu no dan osuwusiw na ewim mframa de kyinkyin kɔ akyirikyiri. Afei, nsu a wɔasɔn so ma emu atew no tɔ ma ebi yɛ sukyerɛma, ne nsukyenee, na ɛma yenya nsu. Ɛte sɛ nea Ɔsɛnkafo 1:7 ka no pɛpɛɛpɛ: “Nsubɔnten nyinaa sen kɔ po mu, nanso ɛpo renyɛ ma: Faako a nsubɔnten no nennam kɔ no, ɛhɔ ara na ɛsan kɔ bio.” Yehowa nkutoo na obetumi ayɛ kyinhyiadi a ɛte saa ho nhyehyɛe.\n13. Ɔbɔadeɛ no adebɔ tumi ho adanse bɛn na yehu wɔ asase so afifide ne dɔte mu?\n13 Baabi a yehu nkwa no, yehu Ɔbɔadeɛ no tumi ho adanse wɔ hɔ. Yehowa adebɔ tumi da adi wɔ nnua akɛse kɔkɔɔ a ne tenten sen abansoro a ɛtoatoa so 30 ne afifide ketewaa paa a ɛwɔ po ase a ɛma yenya mframa pa a yɛhome no pii no ho. Abɔde a nkwa wom ahyɛ dɔte mu ma,—asunson, ntuw, mmoawammoawa—na ne nyinaa bom di dwuma wɔ akwan a ɛyɛ nwonwa so boa ma afifide nyin. Ɛfata yiye sɛ Bible ka asase ho asɛm sɛ ɛwɔ tumi.—Genesis 4:12, NW.\n14. Tumi a wonhu bɛn na ɛwɔ atɔm ketewaa mu?\n14 Akyinnye biara nni ho sɛ, Yehowa na “ɔde ne tumi yɛɛ asase.” (Yeremia 10:12) Onyankopɔn tumi da adi wɔ n’abɔde nketenkete koraa ho. Sɛ nhwɛso no, atɔm ɔpepem pii a wɔaka abom no kɛse nnu nnipa ti nhwi biako. Na sɛ mpo wɔtwe atɔm mu ma ne tenten yɛ sɛ abansoro a ɛtoatoa so 14 mpo a, ne mfinimfini kɛse bɛyɛ sɛ nkyenesiam fua a wɔde ato abansoro a ɛto so ason so. Nanso, saa mfinimfini ketewaa no mu na nuklea topae tumi kɛse a ɛtow no hyɛ!\n“Nea Ɛhome Nyinaa”\n15. Bere a Yehowa kaa mmoa akɛse ho asɛm no, na dɛn na ɔrekyerɛ Hiob?\n15 Yehowa adebɔ tumi ho adanse foforo a ɛda adi ne mmoa pii a wɔwɔ asase so no. Dwom 148 bobɔ nneɛma pii a eyi Yehowa ayɛ no din, na nkyekyɛm 10 de “wuram mmoa ne afieboa nyinaa” ka ho. Bere a Yehowa reda nea enti a ɛsɛ sɛ onipa suro Ɔbɔadeɛ no adi akyerɛ Hiob no, ɔkaa mmoa te sɛ gyata, sare so afurum, ɛkoɔ, Behemot (anaa susono), ne Lewiatan (ɛda adi sɛ ɔdɛnkyɛm), ho asɛm. Ɔde kyerɛɛ dɛn? Sɛ onipa suro mmoa akɛse a wɔn ho yɛ hu a wontumi nnwudwo wɔn yi a, ɛnde na ɛsɛ sɛ ɔte nka dɛn wɔ ne Bɔfo no ho?—Hiob, ti 38-41.\n16. Dɛn na ɛyɛ wo nwonwa paa wɔ nnomaa a Yehowa abɔ no bi ho?\n16 Dwom 148:10 nso ka “ntakraboa” ho asɛm. Wo de susuw ntakraboa ahorow a ɛwɔ hɔ ho hwɛ! Yehowa kaa sohori, a “ɔserew ɔpɔnkɔ ne ne sotefo” ho asɛm kyerɛɛ Hiob. Nokwarem no, anomaa a ne tenten yɛ mita 2.5 no ntumi ntu de, nanso otumi tu mmirika kilomita 65 dɔnhwerew biara, na otu anammɔn biako biara a otumi twa mita 4.5! (Hiob 39:13, 18) Saa ara na anomaa bi a wɔfrɛ no albatross di ne nkwa nna dodow no ara wɔ wim wɔ po so. Anomaa a otu fãã yi trɛw ne ntaban mu a ne tenten bɛyɛ mita 3. Otumi kyinkyin wim nnɔnhwerew pii a ɔmmɔ ne ntaban mu. Ɔkwan foforo so no, aserewa ne anomaa a osua koraa wɔ wiase a ne tenten yɛ sɛntimita 5 pɛ. Otumi bɔ ne ntaban mu mpɛn 80 wɔ anibu biako mu! Aserewa a ɔnenam wim a ɔhyerɛn sɛ hyerɛmmo no betumi asensɛn faako te sɛ helikopta, na otumi tu kɔ n’akyi mpo.\n17. Bonsu kɛse te dɛn, na sɛ yesusuw mmoa a Yehowa abɔ ho a, dɛn na ɛsɛ sɛ yɛka?\n17 Dwom 148:7 ka sɛ “nsuboa akɛse” mpo yi Yehowa ayɛ. Susuw aboa a wɔtaa kyerɛ sɛ ɔne aboa a ɔso sen biara a watra okyinnsoromma yi so pɛn, bonsu, ho hwɛ. ‘Asuboa kɛse’ yi a ɔda nsu ase no tenten betumi adu mita 30 anaa nea ɛboro saa. Ne mu duru betumi adu asono akɛse 30 de. Ne tɛkrɛma nkutoo mu duru te sɛ ɔsono biako mu duru. Ne koma te sɛ kar ketewa. Akwaa kɛse yi bɔ mpɛn 9 pɛ wɔ simma biako mu—a ɛne aserewa koma a ɛbɔ bɛyɛ mpɛn 1,200 wɔ simma biako mu no bɔ abira. Anyɛ yiye koraa no, bonsu no ntini a mogya fam no biako yɛ kɛse araa ma abofra betumi awea wom. Akyinnye biara nni ho sɛ yɛn koma bɛka yɛn ma yɛaka nsɛm a wɔde wie Nnwom nhoma no bi sɛ: “Momma nea ɛhome nyinaa nyi Yah ayɛ. Munyi [Yehowa, NW] ayɛ!”—Dwom 150:6.\nYehowa Adebɔ Tumi Ho Ade a Yebesua\n18, 19. Nneɛma a nkwa wom a Yehowa abɔ wɔ asase yi so no gu ahorow dɛn, na dɛn na adebɔ kyerɛkyerɛ yɛn wɔ ne tumidi ho?\n18 Dɛn na yesua fi Yehowa adebɔ tumi a ɔde di dwuma no mu? Adebɔ mu nneɛma a egu ahorow no ma yɛn ho dwiriw yɛn. Odwontofo bi kae sɛ: “[Yehowa, NW], wo nnwuma dɔɔso dɛn ara, . . . w’abɔde ahyɛ asase so ma.” (Dwom 104:24) Hwɛ sɛnea ɛyɛ nokware! Abɔde a nkwa wom ho animdefo ahu abɔde a nkwa wom ahorow bɛboro ɔpepem biako wɔ asase so; nanso wɔn adwene nhyia wɔ sɛ ebia abɔde a nkwa wom pii bɛyɛ ɔpepem 10, ɔpepem 30, anaa nea ɛboro saa na ɛwɔ hɔ no ho. Ɛtɔ mmere bi a mfoniniyɛfo hu sɛ adwinni nyansa a ɔwɔ asa. Nea ɛne no bɔ abira no, ɛda adi sɛ Yehowa adwinni nyansa—tumi a ɔwɔ sɛ obetumi ayɛ nneɛma foforo a egu ahorow no—nsa da.\n19 Yehowa adebɔ tumi a ɔde di dwuma no kyerɛkyerɛ yɛn biribi fa ne tumidi ho. Asɛmfua “Ɔbɔadeɛ” no ma Yehowa da nsow fi biribi foforo biara a ɛwɔ amansan yi mu a ne nyinaa yɛ “abɔde” no ho. Wɔmfrɛɛ Yehowa Ba a ɔwoo no koro no mpo a odii dwuma sɛ ‘odwumayɛni a waben’ bere a na wɔrebɔ ade no Ɔbɔadeɛ anaa Ɔbɔadeɛ yɔnko da wɔ Bible no mu. (Mmebusɛm 8:30; Mateo 19:4) Mmom no, ɔyɛ ‘abɔde nyinaa abakan.’ (Kolosefo 1:15) Yehowa gyinabea sɛ Ɔbɔadeɛ no ma ɔfata koraa sɛ ɔno nkutoo na odi amansan nyinaa so tumi.—Romafo 1:20; Adiyisɛm 4:11.\n20. Ɔkwan bɛn so na Yehowa ahome fi bere a owiee asase so nneɛma bɔ no?\n20 So Yehowa mfa n’adebɔ tumi no nni dwuma bio? Wiɛ, Bible ka sɛ bere a Yehowa wiee adebɔ wɔ adebɔ da a ɛto asia no ‘ɔhome fii n’adwuma a ɔyɛe nyinaa ho wɔ da a ɛto so ason no’ mu. (Genesis 2:2) Ɔsomafo Paulo kyerɛe sɛ saa ‘da’ a ɛto so ason yi tenten yɛ mfirihyia mpempem pii, efisɛ na ɛda so ara rekɔ so wɔ ne nna no mu. (Hebrifo 4:3-6) Nanso, so ‘home’ no kyerɛ sɛ Yehowa agyae adwumayɛ koraa? Dabi, Yehowa nnyae adwuma da. (Dwom 92:4; Yohane 5:17) Ɛnde, na ne home no bɛfa asase so nneɛma a aniwa hu a owiee yɛ ho. Nanso, n’adwuma a ɔnam so bɛma n’atirimpɔw ahorow abam no akɔ so abedu nnɛ. Honhom mu a wofi kyerɛw Kyerɛw Kronkron no ka adwuma a ɛte saa no ho. “Abɔde foforo” a ɔyɛe a yebesusuw ho wɔ Ti 19 mu no ka n’adwuma no ho.—2 Korintofo 5:17.\n21. Ɔkwan bɛn so na Yehowa adebɔ tumi benya nnipa a wodi nokware so nkɛntɛnso akosi daa?\n21 Sɛ Yehowa homeda no ba awiei koraa a, obetumi aka n’adwuma a ɛwɔ asase so nyinaa no ho asɛm sɛ “eye papa,” sɛnea ɔyɛe wɔ adebɔ nna asia no awiei no. (Genesis 1:31) Sɛnea ebia ɔde n’adebɔ tumi a enni ano no bedi dwuma wɔ ɛno akyi de, yennya nhui. Sɛnea ɛte biara no, yebetumi anya ahotoso sɛ yɛn ani begye sɛnea Yehowa bɛkɔ so de n’adebɔ tumi no ayɛ adwuma no ho. Yɛnam Yehowa adebɔ so besua ne ho ade pii akosi daa. (Ɔsɛnkafo 3:11) Dodow a yesua ne ho ade no, dodow no ara na yenya nidi ma no kɛse—na yɛbɛbɛn yɛn Bɔfo Kɛse no yiye.\n^ nky. 2 Nea ɛbɛyɛ na woate nɔma no kɛse ase no, susuw eyi ho hwɛ: Sɛ wode kar retwa saa kwan no—ɛde dɔnhwerew koro biara twa kilomita 160 nnɔnhwerew 24 da biara mpo—a, wode bɛboro mfirihyia ɔha na ebetwa!\n^ nky. 6 Ebinom susuw sɛ ɛbɛyɛ sɛ tetefo a wɔtraa ase Bible mmere mu no de tete afiri a wɔde hwɛ akyirikyiri ade dii dwuma. Asɛm no toa so sɛ, sɛ ɛnte saa a, anka ɛbɛyɛ dɛn na nnipa a wɔtraa ase saa mmere no mu no betumi ahu sɛ nsoromma dɔɔso araa ma nnipa ntumi nkan ne dodow? Nsusuwii a ɛtete saa a enni nnyinaso mma wɔmfa anuonyam mma Yehowa, Bible no Kyerɛwfo no.—2 Timoteo 3:16.\n^ nky. 7 Susuw bere a ebegye na wode akan nsoromma ɔpepepem 100 ho hwɛ. Sɛ wutumi de anibu biako kan foforo—na woyɛ saa nnɔnhwerew 24 da koro—a, ebegye wo mfirihyia 3,171!\nDwom 8:3-9 Ɔkwan bɛn so na Yehowa adebɔ betumi akyerɛ yɛn ahobrɛase?\nDwom 19:1-6 Dɛn na Yehowa adebɔ tumi bɛkanyan yɛn ma yɛayɛ, na dɛn ntia?\nMateo 6:25-34 Ɔkwan bɛn so na Yehowa adebɔ tumi ho a yebesusuw betumi aboa ma yɛako atia dadwen na yɛde nneɛma a ɛfata asisi yɛn ani so wɔ asetram?\nAsomafo no Nnwuma 17:22-31 Ɔkwan bɛn so na Yehowa de adebɔ tumi kyerɛ yɛn sɛ abosonsom nye na Onyankopɔn bɛn yɛn?\nHwɛ nea yebetumi ayɛ de aboa nkurɔfo ma wɔahu Ɔbɔadeɛ no ho nokwasɛm na yɛn ankasa nso anya ne mu gyidi.


Afahyɛ ne Nnapɔnna Ahorow a Onyankopɔn Kyi | Onyankopɔn Dɔ\n“Monkɔ so nhwehwɛ mu nhu nea ɛsɔ Awurade ani.”—EFESOFO 5:10.\n1. Nnipa bɛn na Yehowa twe wɔn ba ne nkyɛn, na dɛn nti na ɛsɛ sɛ wɔma wɔn ani da hɔ na wɔyɛ nea ɛsɔ Onyankopɔn ani?\nYESU kae sɛ: “Nokware asomfo bɛsom Agya no honhom ne nokware mu, na nnipa saa nso na Agya no hwehwɛ ma wɔasom no.” (Yohane 4:23) Sɛ Yehowa hu saafo no, sɛnea wahu wo yi a, ɔtwe wɔn ba ɔne ne Ba no nkyɛn. (Yohane 6:44) Hwɛ nidi ara a eyi yɛ! Nanso ɛsɛ sɛ wɔn a wɔdɔ Bible mu nokware no ‘kɔ so hwehwɛ mu hu nea ɛsɔ Awurade ani,’ efisɛ Satan yɛ ɔdaadaafo kɛse.—Efesofo 5:10; Adiyisɛm 12:9.\n2. Kyerɛ sɛnea Yehowa bu wɔn a wɔde nokware som ne atoro som frafra no.\n2 Susuw nea esii Bepɔw Sinai ho bere a Israelfo ka kyerɛɛ Aaron sɛ ɔnyɛ onyame mma wɔn no ho hwɛ. Aaron penee so yɛɛ sika nantwi ba ma ɛbɛyɛɛ sɛ ade a egyina hɔ ma Yehowa. Ɔkae sɛ: “Ɔkyena yɛ Yehowa afahyɛ.” So Yehowa buu n’ani guu nokware som ne atoro som a wɔde frafrae yi so? Dabida. Ɔma wokunkum abosonsomfo bɛyɛ 3,000. (Exodus 32:1-6, 10, 28) Dɛn na yesua fi eyi mu? Sɛ yɛpɛ sɛ yɛde yɛn ho sie Onyankopɔn dɔ mu a, ɛnde ɛnsɛ sɛ yɛde yɛn ‘nsa ka biribiara a ɛho ntew.’ Mmom no, ɛsɛ sɛ yɛyɛ nea yebetumi biara de bɔ nokware no ho ban na nkekae biara amma ho.—Yesaia 52:11; Hesekiel 44:23; Galatifo 5:9.\n3, 4. Dɛn nti na ɛsɛ sɛ yedi Bible nnyinasosɛm so pɛpɛɛpɛ bere a yɛresusuw amanne ne afahyɛ ahorow ho no?\n3 Awerɛhosɛm ne sɛ bere a asomafo a wosiw ɔwae kwan no wuwui akyi no, atoro Kristofo a wonni nokware no ho dɔ fii ase gyee abosonsom amanne ahorow, afahyɛ, ne nnapɔnna “kronkron” a wɔkyerɛe sɛ ɛyɛ Kristofo afahyɛ toom. (2 Tesalonikafo 2:7, 10) Bere a woresusuw afahyɛ ahorow yi bi ho no, wubehu sɛ emfi Onyankopɔn na mmom efi wiase. Sɛ yɛbɛka a, wiase afahyɛ nyinaa kura adwene baako: Ɛtwetwe honam akɔnnɔ, na ɛhyɛ gyidihunu ne ahonhonsɛm ho nkuran; eyi na ɛhyɛ “Babilon Kɛse” no agyirae. * (Adiyisɛm 18:2-4, 23) Hyɛ no nsow sɛ Yehowa nim sɛ nnɛyi amanne pii a agye din no fii ase fii abosonsom nneyɛe a ɛyɛ abofono mu. Ɛno nti na afahyɛ a ɛtete saa hyɛ no abufuw nnɛ sɛnea ɛhyɛɛ no abufuw tete no. So ɛnyɛ nea ɔka na ɛho hia yɛn kɛse?—2 Yohane 6, 7.\n4 Sɛ́ nokware Kristofo no, yenim sɛ afahyɛ ahorow bi nsɔ Yehowa ani. Nanso ehia sɛ yɛn ankasa si pi sɛ yɛremfa yɛn ho nhyɛ afahyɛ a ɛtete saa mu koraa. Sɛ yesusuw nea enti a afahyɛ a ɛtete saa nsɔ Yehowa ani no ho a, ɛbɛhyɛ yɛn den na yɛasi yɛn bo sɛ yɛremma biribiara ntwe yɛn mfi Onyankopɔn dɔ mu.\nBURONYA—EDIN FOFORO A WƆDE AMA OWIA SOM\n5. Dɛn nti na yebetumi aka sɛ wɔanwo Yesu December 25?\n5 Nnipa pii susuw sɛ Buronya yɛ Yesu awoda, nanso Bible nka Yesu awodadi biara ho asɛm. Nokwarem no, yennim da pɔtee a wɔwoo Yesu. Nanso yenim sɛ wɔanwo no December 25, efisɛ saa bere no yɛ awɔwbere wɔ saa beae hɔ. * Ade baako nso a yenim ne sɛ Luka yɛɛ kyerɛwtohɔ sɛ bere a wɔwoo Yesu no, na ‘nguanhwɛfo bi wɔ wuram’ a wɔrehwɛ wɔn nguan. (Luka 2:8-11) Sɛ na wɔtaa ‘tena wuram’ afe mũ no nyinaa a, anka ɛho renhia sɛ wɔka ho asɛm biara. Nanso esiane sɛ na osu ne sukyerɛmma tɔ ma awɔw ba Betlehem nti, sɛ edu awɔw bere saa a, wɔde nguan no gu dan mu, na na ɛnyɛ bere a nguanhwɛfo ‘bɛtena wuram.’ Afei nso, Yosef ne Maria kɔɔ Betlehem efisɛ na Kaesare Augusto ahyɛ mmara sɛ wɔnkyerɛw obiara din. (Luka 2:1-7) Na ɛbɛyɛ den sɛ Kaesare de ahyɛde bɛma sɛ nkurɔfo nkɔ wɔn nkurow mu awɔwbere a ɛte saa mu bere a wɔn ani nnye Roma nniso ho.\n6, 7. (a) Ɛhe na Buronya mu amanne pii no fi? (b) Nsonsonoe bɛn na ɛwɔ Buronya adekyɛ ne Kristofo adekyɛ mu?\n6 Buronya fi tete abosonsom afahyɛ te sɛ Roma Saturnalia a ɛyɛ afahyɛ a wɔde hyɛ kuayɛ nyame Saturn anuonyam mu; emfi Kyerɛwnsɛm mu. Bio nso, sɛnea New Catholic Encyclopedia ka no, wɔn a wɔsom Mithra nyame no dii “owia a biribiara ntumi no no awoda” wɔ December 25. “Buronya fii ase bere a na owiasom adu ne pɔmpɔn so wɔ Roma” no, Kristo wu akyi mfe ahasa.\nƆdɔ na ɛka nokware Kristofo ma wɔkyɛ ade\n7 Sɛ abosonsomfo no redi wɔn afahyɛ no a, na wɔkyekyɛ wɔn ho wɔn ho ade yeyɛ nnuan akɛse di, na eyi yɛ ade a wɔda so yɛ wɔ Buronya mu. Sɛnea ɛte nnɛ nso no, na Buronya adekyɛ a ɛte saa ne asɛm a ɛwɔ 2 Korintofo 9:7 no nhyia; ɛkenkan sɛ: “Obiara nyɛ no sɛnea wasusuw wɔ ne komam, ɛnyɛ amemenemfe anaa ɔhyɛ so, efisɛ Onyankopɔn dɔ nea ɔtew n’anim ma.” Nokware Kristofo fi ɔdɔ mu kyɛ ade, na wɔn akyɛde no nnyina bere titiriw bi so. Afei wɔnhwɛ kwan sɛ afoforo nso bɛkyɛ wɔn bi atua ka. (Luka 14:12-14; kenkan Asomafo Nnwuma 20:35.) Bio nso, wɔn ani sɔ sɛ wɔade wɔn ho afi Buronya bere mu hooyɛ ne ka akɛse a amanfo pii bɔ saa bere no wɔ afe no mu no ho.—Mateo 11:28-30; Yohane 8:32.\n8. So nsoromma mu ahwɛfo no kɔmaa Yesu awoda akyɛde? Kyerɛkyerɛ mu.\n8 Nanso, ebia ebinom bebisa sɛ, bere a wɔwoo Yesu no, so nsoromma mu ahwɛfo ankɔma no awoda akyɛde? Dabi. Ná wɔn akyɛde no yɛ ɔkwan a wɔfa so kyerɛ obu ma onipa titiriw bi, na eyi yɛ amanne a na wɔtaa yɛ wɔ Bible mmere mu. (1 Ahene 10:1, 2, 10, 13; Mateo 2:2, 11) Nokwasɛm ne sɛ ɛnyɛ anadwo a wɔwoo Yesu no mpo na nsoromma mu ahwɛfo no kɔɔ hɔ. Bere a wɔkɔɔ hɔ no, na Yesu nyɛ akokoaa a ɔda mmoa adididaka mu, na mmom na ɔwɔ fie a wadi asram bi.\nSO ƐSƐ SƐ MIDI AFAHYƐ NO BI?\nNnyinasosɛm: “‘Mumfi wɔn mu, na montew mo ho,’ Yehowa na ose, ‘na mommfa mo nsa nnka nea ɛho ntew’”; “‘na megye mo.’”—2 Korintofo 6:17.\nNsɛm bi a ɛsɛ sɛ wubisa wo ho wɔ afahyɛ ne amanne ahorow a agye din ho\nSo biribiara kyerɛ sɛ efi atoro som nneyɛe anaa nkyerɛkyerɛ a ahonhonsɛmdi ka ho mu?—Yesaia 52:11; 1 Korintofo 4:6; 2 Korintofo 6:14-18; Adiyisɛm 18:4.\nSo ɛde nidi anaa anuonyam a ɛmfata ma onipa anaa ahyehyɛde anaa ɔman agyiraehyɛde bi?—Yeremia 17:5-7; Asomafo Nnwuma 10:25, 26; 1 Yohane 5:21.\nSo afahyɛ no ma ɔman anaa abusua bi so sen afoforo?—Asomafo Nnwuma 10:34, 35; 17:26.\nSo ɛda “wiase honhom” a ɛne Onyankopɔn honhom kronkron di asi no adi?—1 Korintofo 2:12; Efesofo 2:2.\nSɛ mede me ho hyɛ mu a, ɛbɛto afoforo hintidua anaa?—Romafo 14:21.\nSɛ meyɛ m’adwene sɛ meremfa me ho nhyɛ mu a, ɔkwan bɛn so na metumi afi obu mu akyerɛkyerɛ mu akyerɛ afoforo?—Romafo 12:1, 2; Kolosefo 4:6.\nKyerɛwnsɛm a edidi so yi betumi aboa ma yɛabua nsɛm a nkurɔfo bisa fa afahyɛ ahorow a agye din ho no:\n“[Israelfo a wɔanni nokware no de] wɔn ho frafraa amanaman no, na wosuasuaa wɔn nnwuma.”—Dwom 106:35.\n“Onipa a odi ade ketewa mu nokware no di pii mu nokware nso, na onipa a ɔnteɛ wɔ ade ketewa mu no nteɛ wɔ pii mu nso.”—Luka 16:10.\n“Monyɛ wiase no fã.”—Yohane 15:19.\n“Muntumi nnidi wɔ ‘Yehowa pon’ ne adaemone pon so.”—1 Korintofo 10:21.\n“Bere a atwam no dɔɔso ma mo sɛ moyɛɛ nea amanaman no pɛ de mo ho hyɛɛ ahohwibra, akɔnnɔ bɔne, asanom bebrebe, anigye ntraso, akɔwensafo fekuw, ne abosonsom a ɛyɛ abofono mu.”—1 Petro 4:3.\nNEA BIBLE KA WƆ AWODADI HO\n9. Dɛn na esii wɔ awodadi a Bible aka ho asɛm no ase?\n9 Ɛwom sɛ wɔwo abofra a, anigye ba fie deɛ, nanso Bible nka wɔ baabiara sɛ Onyankopɔn somfo bi dii n’awoda. (Dwom 127:3) So ɛyɛ anipaso anaa? Dabi, efisɛ Bible ka awodadi mmienu ho asɛm—Farao a ofi Egypt ne Herode Antipa awoda. (Kenkan Genesis 40:20-22; Marko 6:21-29.) Nanso ɛnka awodadi mmienu yi ho asɛmpa, titiriw nea ɛfa Herode Antipa de ho no, efisɛ wotwaa Yohane Suboni ti saa da no.\n10, 11. Tete Kristofo buu awodadi dɛn, na dɛn nti na wobuu no saa?\n10 Nhoma bi kae sɛ: “Tete Kristofo no buu obi awodadi sɛ abosonsomfo amanne.” (The World Book Encyclopedia) Sɛ nhwɛso no, na tete Helafo no gye di sɛ onipa biara wɔ honhom a ɛbɔ ne ho ban wɔ n’awo bere mu, na ɛno akyi no, ɛkɔ so hwɛ ne so. Awodadi ho nhoma bi kae sɛ na honhom yi “ne onyame a n’awoda na wɔwoo saa nipa no di nkitaho wɔ honhom mu.” (The Lore of Birthdays) Saa ara nso na efi bere tenten ni nnipa de awodadi abata nsoromma mu hwɛ ho.\nSATANSOM MU NNAPƆNNA “KRONKRON”\nƐbɛyɛ wo nwonwa sɛ wubehu sɛ wɔ ɔsom bi a wɔfrɛ no Satansom mu no, ɛda a ɛho hia sen biara ne obi awoda. Adɛn ntia? Efisɛ Satansom mufo gye di sɛ, sɛ obi bu ne ho sɛ ɔyɛ onyame a, na ɔyɛ onyame ampa. Enti sɛ obi di n’awoda a, na ɔredi onyame bi awoda. Ɛwom, nnipa pii mma wɔn ho so nkɔ soro saa. Nanso, awodadi ho nhoma bi ka sɛ: “Nnapɔnna ahorow ma koma ani gye, nanso awodadi deɛ, ɛpagyaw wo.”—The Lore of Birthdays.\nNnapɔnna “kronkron” a edi hɔ wɔ Satansom kalenda so ne nea wɔfrɛ no “Walpurgis Night” ne “Halloween” no. Nsɛm asekyerɛ nhoma bi kyerɛkyerɛ “Walpurgis Night” mu sɛ ɛyɛ “da a edi ‘May Day’ anim a wogye di sɛ abayifo kohyia wɔ beae bi a wɔapaw.”—Merriam-Webster’s Collegiate Dictionary.\n11 Ɛwom sɛ abosonsom ne ahonhonsɛm a ɛwɔ awodadi mu nti Onyankopɔn asomfo a wɔtenaa ase tete no anni wɔn awoda deɛ, nanso yebetumi aka sɛ nneɛma foforo nso nti na wɔanni wɔn awoda. Dɛn nti na yɛka saa? Na eyinom yɛ mmarima ne mmea ahobrɛasefo a wɔammu wɔn awo sɛ ade titiriw a ɛsɛ sɛ wɔhyɛ ho fã. * (Mika 6:8; Luka 9:48) Mmom no, wɔkamfoo Yehowa na wɔdaa no ase sɛ wama wɔn akyɛde a ɛsom bo a ɛne nkwa. *—Dwom 8:3, 4; 36:9; Adiyisɛm 4:11.\n12. Ɔkwan bɛn so na yɛn wuda betumi ayɛ papa asen yɛn awoda?\n12 Sɛ obi kura ne mudi mu kosi owu mu a, Onyankopɔn kae no, enti obenya nkwa daakye. (Hiob 14:14, 15) Ɔsɛnkafo 7:1 ka sɛ: “Din pa ye sen ngo pa, na owuda ye sen awoda.” Yɛn “din pa” yɛ gyinabea pa a yɛanya wɔ Onyankopɔn anim esiane ɔsom kronn nti. Ɛsɛ sɛ yɛkae sɛ afahyɛ a wɔahyɛ Kristofo sɛ wonni no mfa awo ho, na mmom owu ho—Yesu wu. Adesamma nkwa gyina Yesu “din” a ɛkyɛn so no so.—Hebrifo 1:3, 4; Luka 22:17-20.\nEASTER—ABAWO SOM A WƆADURA HO\n13, 14. Ɛhe na Easter amanne horow a agye din no pii fi?\n13 Wɔka Easter ho asɛm sɛ ɛyɛ Kristo wusɔre ho afahyɛ, nanso efi atoro som mu ankasa. Ebinom kyerɛ sɛ Easter ne tete Englandfo hann ne fefɛw bere nyamewa Eostre, anaa Ostara yɛ adekoro. Ɛnde, ɛyɛɛ dɛn na wɔde nkosua ne adanko nso bɛhyɛɛ Easter mu? Nhoma bi kae sɛ: “Bere tenten ni a wɔde nkesua adi dwuma sɛ asetena foforo ne owusɔre ho sɛnkyerɛnne titiriw.” (Encyclopædia Britannica) Na wɔde adanko nso adi dwuma sɛ abawo ho sɛnkyerɛnne. Enti Easter yɛ abawo ho amanne a wɔadura ho sɛ Kristo wusɔre ho afahyɛ ara kwa. *\n14 So Yehowa begye abawo afahyɛ a ɛyɛ abofono atom sɛ wɔmfa nhyɛ ne Ba no wusɔre ho fã? Dabida! (2 Korintofo 6:17, 18) Nokwasɛm ne sɛ Kyerɛwnsɛm no nhyɛɛ obiara sɛ ɔnhyɛ Yesu wusɔre ho fã. Enti sɛ wodi afahyɛ a ɛte saa na wɔfrɛ no Easter a, na ɛyɛ animtiaabu kɛse.\n“HALLOWEEN” NYƐ AFAHYƐ KRONKRON\n15. Ɛhe na “Halloween” fi bae, na dɛn na yebetumi aka afa da a wodi saa afahyɛ yi ho?\n15 “Halloween” yɛ afahyɛ a wodi da a ade bɛkye ma wɔadi Ahotefo Nyinaa Da no. Afahyɛ bere no mu no, wosiesie wɔn ho huhuuhu te sɛ kaakaamotobi, na ebinom nso yɛ wɔn ho sɛ adaemone, na eyi fii ase wɔ Celtfo a wofi Britain ne Ireland no mu. Sɛ ɔsram twa puruw wɔ November 1 ntam hɔ a, wodi Samhain, anaa “Ahohuru Bere Awiei” afahyɛ no. Wogye di sɛ edu Samhain a, ade a etwa nnipa ne nsamanfo ntam no mu tew, na ahonhom pa ne ahonhommɔne nyinaa di akɔneaba wɔ asase so. Wosusuw sɛ awufo akra san kɔ wɔn afie mu, na abusuafo de nnuan ne nsã sisi hɔ ma wɔn nsamanfo a wɔaba fie yi de pata wɔn. Enti sɛ mmofra siesie wɔn ho huhuuhu te sɛ kaakaamotobi anaa nsamanfo, na wɔkɔ afie afie mu kohunahuna nkurɔfo sɛ, sɛ wɔankyɛ wɔn ade a wɔbɛhaw wɔn a, na Samhain afahyɛ no ho amanne no ara na wɔreyɛ a wonnim.\nMA W’AYEFOROHYIA HO MMRA NYAM\n16, 17. (a) Dɛn nti na Kristofo a wɔpɛ sɛ wɔware no ma Bible nnyinasosɛm tena wɔn adwenem bere a wɔresusuw ayeforohyia ho amanne ahorow ho no? (b) Ayeforohyia ho amanne baako ne sɛ wɔtow ɛmo anaa nneɛma a ɛtete saa pete, nanso dɛn na ɛsɛ sɛ Kristofo ma ɛtena wɔn adwenem wɔ eyi ho?\n16 Ɛrenkyɛ “wɔrente ayeforokunu ne ayeforo biara nne wɔ [Babilon Kɛse] mu bio.” (Adiyisɛm 18:23) Dɛn ntia? Ɔkwan bi so no, Babilon Kɛse ahonhonsɛm betumi agu aware ho fĩ afi ayeforohyia da no pɛɛ.—Marko 10:6-9.\n17 Ɛsono ɔman biara amanne. Ayeforohyia ho amanne horow bi wɔ hɔ a ɛte sɛ nea asɛm biara nni ho nanso ebia na efi Babilon nneyɛe mu. Ebinom susuw sɛ amanne a ɛtete saa de ‘akraye,’ anaa nneɛma pa brɛ okunu ne ɔyere no anaa wɔn a wɔba ayeforohyia no ase no. (Yesaia 65:11) Amanne yi mu baako ne ɛmo anaa nneɛma a ɛtete saa a wɔtow pete no. Ebia gyidi a ɛma wɔyɛ saa ne sɛ wotumi de aduan pata ahonhommɔne na wɔanhaw ayeforo anaa ayeforokunu no. Bio nso, efi tete nyinaa nnipa bi gye di sɛ ɛmo boa abawo na ɛma anigye ne nkwatenten. Enti wɔn a wɔpɛ sɛ wɔtena Onyankopɔn dɔ mu nyinaa po amanne a ɛho ntew yi.—Kenkan 2 Korintofo 6:14-18.\n18. Sɛ nnipa bi pɛ sɛ wohyia ayeforo a, Bible mu nnyinasosɛm bɛn na ɛsɛ sɛ ɛboa wɔne wɔn a wɔbɛto nsa afrɛ wɔn no?\n18 Afei nso Yehowa nkoa bɔ mmɔden sɛ wɔbɛpo wiase nneyɛe biara a ebetumi asɛe nidi a ɛfata a ɛwɔ Kristofo ayeforohyia ne ɛho apontow mu anaa biribiara a ebetumi ahaw ebinom ahonim no. Sɛ nhwɛso no, wɔkwati nsɛm a ebetumi ahaw afoforo anaa nna ho nsɛm a ɛmfata ne nsɛnkwaa a ebetumi ahyɛ awarefo no aniwu. (Mmebusɛm 26:18, 19; Luka 6:31; 10:27) Bio nso, wɔhwɛ sɛ apontow no renyɛ kokuroo na ammɛyɛ sɛ wɔde ‘asetena mu nneɛma rehoahoa wɔn ho.’ (1 Yohane 2:16) Sɛ wopɛ sɛ wuhyia ayeforo a, mma wo werɛ mfi sɛ Yehowa pɛ sɛ wokae da titiriw yi anigye mu, ɛnyɛ awerɛhow mu. *\n19, 20. Dɛn na nhoma bi ka fa nsã kuruwa a wɔde kyerɛ soro (anaa “toasting”) ho, na dɛn nti na Kristofo nyɛ saa amanne yi bi?\n19 Ade baako a agye din wɔ ayeforohyia ne apontow ahorow ase ne nea wɔfrɛ no “toasting” anaa nsã kuruwa a obi de bɔ ne yɔnko de mu ma so kɔ soro no. Nhoma bi a wɔyɛe wɔ 1995 mu kae sɛ: “Ɛbɛyɛ sɛ ‘toasting’ yɛ . . . nnɛ bere mu ade a efi tete amanne a wɔnam so gu nsã ma anyame . . . de hwehwɛ biribi fi wɔn nkyɛn mu. Ná eyi yɛ apae tiawa a woyi ka nsɛm te sɛ ‘nkwatenten!’ anaa ‘mo nkwa so!’”—International Handbook on Alcohol and Culture.\n20 Ɛyɛ nokware sɛ nnipa pii nnim sɛ “toasting” fi gyidihunu bi mu. Nanso yebetumi aka sɛ nsã kuruwa a wɔma so kɔ soro no yɛ srɛ a obi srɛ “ɔsoro”—anaa honhom bi—nhyira, na eyi ne Kyerɛwnsɛm nhyia.—Yohane 14:6; 16:23. *\n“MO A MODƆ YEHOWA NYINAA, MUNKYI BƆNE”\n21. Amanne bɛn na sɛ agye din na ennyina gyidihunu so mpo a, ɛsɛ sɛ Kristofo po, na dɛn ntia?\n21 Aman bi mu no, wɔwɔ afahyɛ bi a wɔfrɛ no Mardi Gras, na wɔyɛ nneɛma tra so wɔ mu. Saa afahyɛ yi mu no, wɔde asaw a ɛyɛ aniwu a ebi mpo hyɛ ɔbarima ne ɔbarima nna ne ɔbea ne ɔbea nna ho nkuran de fa kurom. Eyi da nnɛ wiase no abrabɔ a asɛe kɛse a Babilon Kɛse hyɛ akyi no adi. So ɛfata sɛ wɔn a wɔdɔ Yehowa no bɛkɔ afahyɛ a ɛte saa ase anaa ɔbɛhwɛ mpo? So saa a wɔbɛyɛ no bɛda no adi sɛ wokyi bɔne ampa? (Dwom 1:1, 2; 97:10) Hwɛ sɛnea ɛbɛyɛ papa sɛ yebesuasua su a odwontofo no daa no adi no. Ɔbɔɔ mpae sɛ: “Mma m’aniwa nnhwɛ ahuhude”!—Dwom 119:37.\n22. Bere bɛn na Kristoni bi de n’ahonim besi gyinae sɛ ɔde ne ho bɛhyɛ amanne bi mu anaa ɔremfa ne ho nhyɛ mu?\n22 Sɛ wiase no redi n’afahyɛ horow a, ɛsɛ sɛ Kristoni hwɛ yiye na wanyɛ biribiara a ɛbɛma afoforo anya adwene sɛ ɔno nso redi afahyɛ no bi. Paulo kyerɛwee sɛ: “Sɛ moredidi oo, morenom oo, moreyɛ biribi foforo biara oo, monyɛ ne nyinaa mfa nhyɛ Onyankopɔn anuonyam.” (1 Korintofo 10:31; hwɛ adaka a n’asɛmti ne, “ Si Gyinae a Nyansa Wom,”) Nanso sɛ amanne anaa afahyɛ bi nnyina atoro nkyerɛkyerɛ anaa ammamuisɛm anaa ɔmampɛ honhom so, na entia Bible nnyinasosɛm biara a, ɛsɛ sɛ Kristoni biara si n’ankasa gyinae sɛ ɔde ne ho bɛhyɛ mu anaa ɔremfa ne ho nhyɛ mu. Bere koro no ara mu no, obesusuw afoforo nkate ho na wanto obiara hintidua.\nFA NSƐM NE NNEYƐE HYƐ ONYANKOPƆN ANUONYAM\n23, 24. Ɔkwan bɛn na yɛbɛfa so adi Yehowa trenee gyinapɛn ho adanse pa?\n23 Nnipa pii bu afahyɛ ahorow sɛ ɛyɛ hokwan a wɔne wɔn mmusua ne wɔn nnamfo bɛbom ahyiam. Enti ebinom bɛka sɛ yɛtwe Kyerɛwnsɛm no mu kɔ akyiri dodo na yɛmpɛ nnipa. Sɛ afoforo te nka saa a, yebetumi akyerɛkyerɛ mu akyerɛ wɔn sɛ Yehowa Adansefo ne wɔn mmusua ne wɔn nnamfonom hyiam bere a ɛfata biara. (Mmebusɛm 11:25; Ɔsɛnkafo 3:12, 13; 2 Korintofo 9:7) Yɛne yɛn adɔfo hyiam afe no nyinaa mu gye yɛn ani, nanso esiane sɛ yɛdɔ Onyankopɔn trenee gyinapɛn ahorow nti, yɛmpɛ sɛ yɛde amanne ahorow a ɛhyɛ no abufuw bɛsɛe anigye bere a ɛte saa.—Hwɛ adaka a n’asɛmti ne, “ Nokware Som De Anigye Kɛse Ba,”\nNOKWARE SOM DE ANIGYE KƐSE BA\nYehowa yɛ “anigye Nyankopɔn” na ɔpɛ sɛ ne nkoa nso ani gye. (1 Timoteo 1:11) Kyerɛwnsɛm a edidi so yi da saa nokwasɛm yi adi:\n“Nea ɔwɔ anigye koma no wɔ apontow mu daa.”—Mmebusɛm 15:15.\n“Mahu sɛ adepa biara nni hɔ mma nnipa sɛ wobegye wɔn ani na wɔahu adepa wɔn asetena mu; ne sɛ onipa biara bedidi na wanom na wahu adepa, ne brɛ nyinaa mu. Onyankopɔn akyɛde ne no.”—Ɔsɛnkafo 3:12, 13.\n“Na ɔyamyefo de, n’afotu kɔ ayamye so, na ayamye mu ara na obegyina.”—Yesaia 32:8.\n“Mo a moabrɛ na wɔde nnesoa asoa mo nyinaa, mommra me nkyɛn, na [me Yesu] mɛma mo ho adwo mo. Na me kɔndua yɛ mmerɛw na m’adesoa yɛ hare.”—Mateo 11:28, 30.\n“Mubehu nokware no, na nokware no bɛma moade mo ho.”—Yohane 8:32.\n‘Obiara mma sɛnea wasusuw wɔ ne komam, ɛnyɛ amemenemfe anaa ɔhyɛ so, efisɛ Onyankopɔn dɔ nea ɔtew n’anim ma.’—2 Korintofo 9:7.\n“Honhom no aba ne ɔdɔ, anigye, asomdwoe, . . . ayamye, papayɛ.”—Galatifo 5:22.\n“Hann aba no ne papayɛ ne trenee ne nokware nyinaa.”—Efesofo 5:9.\n24 Adansefo bi ne wɔn a wobisa wɔn nsɛm no bi asusuw nkyerɛkyerɛmu a ɛwɔ Dɛn na Bible Kyerɛkyerɛ Ankasa? * nhoma no ti 16 ho ma mfaso afi mu aba. Kae sɛ yɛn botae ne sɛ yɛbɛma nokware no aka wɔn koma, na ɛnyɛ sɛ yɛbɛbɔ wɔn nsɛm agu kɛkɛ. Enti wo ne wɔn nkasa obu ne odwo mu, na ma wo “kasa ho mmra nyam bere nyinaa na nkyene mmra mu.”—Kolosefo 4:6.\n25, 26. Awofo bɛyɛ dɛn aboa wɔn mma ma gyidi a wɔwɔ wɔ Yehowa mu ne ɔdɔ a wɔwɔ ma no no anyin?\n25 Sɛ́ Yehowa asomfo no, wɔatete yɛn ma yɛn adwene mu abue. Ɛno nti, yenim nea enti a yegye biribi di, nea enti a yɛyɛ nneɛma bi ne nea enti a yɛtwe yɛn ho fi nneɛma bi nso ho. (Hebrifo 5:14) Enti awofo, monkyerɛkyerɛ mo mma ma wɔmfa wɔn adwene nsusuw Bible nnyinasosɛm ho. Saa a mobɛyɛ no bɛma wɔn gyidi mu ayɛ den na aboa wɔn ma wɔafi Kyerɛwnsɛm mu abua wɔn a wobisa wɔn gyidi ho nsɛm no, na wɔahu sɛ Yehowa dɔ wɔn.—Yesaia 48:17, 18; 1 Petro 3:15.\n26 Ɛnyɛ afahyɛ ahorow a ennyina Kyerɛwnsɛm so nko na wɔn a wɔsom Onyankopɔn wɔ “honhom ne nokware mu” no kwati, na mmom wɔbɔ mmɔden nso sɛ wobedi nokware wɔ wɔn asetena nyinaa mu. (Yohane 4:23) Ɛnnɛ, nnipa pii susuw sɛ nokwaredi ho nhia. Nanso sɛnea yebehu wɔ ti a edi hɔ no mu no, Onyankopɔn akwan yɛ papa bere nyinaa.\n^ nky. 3 Hwɛ adaka a n’asɛmti ne, “ So Ɛsɛ sɛ Midi Afahyɛ no Bi?” Wɔaka nnapɔnna “kronkron” ne afahyɛ ahorow bi ho asɛm wɔ Watch Tower Publications Index, a Yehowa Adansefo tintimii no mu.\n^ nky. 5 Sɛnea Bible akontaabu ne abakɔsɛm kyerɛ no, ɛbɛyɛ sɛ wɔwoo Yesu wɔ afe 2 A.Y.B. wɔ Yudafo ɔsram Etanim mu, anaa September/October wɔ nnɛyi kalenda so.—Hwɛ Insight on the Scriptures, a Yehowa Adansefo tintimii no, Po 2, kratafa 56-57.\n^ nky. 11 Hwɛ adaka a n’asɛmti ne, “ Satansom mu Nnapɔnna ‘Kronkron,’.”\n^ nky. 11 Ná Mmara apam no hwehwɛ sɛ, sɛ ɔbea wo a, ɔbɔ bɔne afɔre ma Onyankopɔn. (Leviticus 12:1-8) Na eyi bɛkae wɔn sɛ wɔawo wɔn mma wɔ bɔne mu. Enti mmara no boaa Israelfo no ma wonyaa adwene a ɛkari pɛ wɔ awo ho, na yebetumi aka sɛ eyi ma wɔpoo awodadi a na ɛyɛ abosonsomfo amanne no.—Dwom 51:5.\n^ nky. 13 Ná Eostre (anaa Eastre) yɛ abawo nyamewa. Nhoma bi ka ne ho asɛm sɛ: “Na ɔwɔ adanko wɔ ɔsram so, na na adanko no pɛ kosua. Sɛ wɔyɛ ne mfonini a, ɛtɔ da bi a wɔyɛ ne ti te sɛ adanko.”—The Dictionary of Mythology.\n^ nky. 18 Hwɛ nsɛm mmiɛnsa a ɛfa ayeforohyia ne apontow ho wɔ October 15, 2006, Ɔwɛn-Aban no mu wɔ kratafa 18-31.\n^ nky. 20 Hwɛ February 15, 2007, Ɔwɛn-Aban no kratafa 30-31.\n^ nky. 24 Yehowa Adansefo na wotintimii.\nSI GYINAE A NYANSA WOM\nƐtɔ mmere bi a, tebea bi bɛsɔ ɔdɔ a yɛwɔ ma Yehowa no ahwɛ na ɛbɛkyerɛ baabi a yɛate Bible nnyinasosɛm ase akodu. Nhwɛso bi ni: Edu nnapɔnna bi a, Kristoni bi kunu anaa ne yere a ɔnyɛ gyidini betumi aka akyerɛ no sɛ ɔnka ne ho na wɔnkɔ n’abusuafo nkyɛn ma wonkodidi. Ebia Kristoni bi ahonim bɛma no kwan ama wakɔ, na ɔfoforo nso renkɔ. Sɛ Kristoni bi gye tom na ɔkɔ a, ɛsɛ sɛ biribiara a ɔbɛyɛ no da no adi sɛ ɛnyɛ nnapɔnna no nti na ɔwɔ hɔ na mmom aduan ara kwa na ɔne abusuafo no rebedi.\nƐbɛyɛ nea nyansa wom sɛ Kristoni no befi obu mu akyerɛkyerɛ nsɛm mu akyerɛ ne hokafo no ansa na bere no adu. Ebia ɔbɛka akyerɛ no sɛ, sɛ ɔkɔ na abusuafo no reyɛ nnapɔnna no mu nneyɛe bi a, sɛ́ Ɔdansefo no, ɔremfa ne ho nhyɛ mu, na ɛba saa a, ebetumi ahaw obiara a ɔwɔ hɔ. Sɛ ne hokafo a onnye nni no te eyi a, ebia obetu nsrahwɛ no akɔhyɛ da foforo.—1 Petro 3:15.\nNanso ebia nea ɔyere Kristoni aka nyinaa akyi no, ne kunu bɛka sɛ ɔkwan biara so ɔne no nkɔ. Ɛnde dɛn na ɔbɛyɛ? Ebia ɔyere no besusuw ho sɛ, sɛ́ abusua ti no, ɛyɛ n’asɛyɛde sɛ ɔma ne fiefo aduan. (Kolosefo 3:18) Ɛno ara ne sɛ saa bere yi deɛ, ɔde aduan no rema wɔn wɔ n’abusuafo fie. Ebia obenya hokwan adi adanse mpo saa bere no. Aduan a wobedi wɔ nnapɔnna mu no nkyerɛ sɛ aduan no ho agu fĩ. (1 Korintofo 8:8) Kristoni no bebu no sɛ aduan a wodi no da biara no ara bi, enti ɔbɛkɔ; nanso ɔremfa ne ho nhyɛ nnapɔnna nkyia, nnwom, “toast,” ne nea ɛkeka ho no mu.\nAde baako nso a ɛsɛ sɛ yesusuw ho ne sɛnea afoforo bɛte nka bere a yɛakɔ mmeae a ɛtete saa no. Ɛsɛ sɛ ɔyere a ɔyɛ Kristoni hu sɛ, sɛ afoforo te sɛ wakɔsra abusuafo a wɔnyɛ Adansefo saa da no a, ebetumi ato wɔn hintidua.—1 Korintofo 8:9; 10:23, 24.\nAsɛm foforo nso ne sɛ abusuafo no bɛhyɛ Kristoni bea no sɛ ɔmfa ne ho nhyem anaa? Esiane sɛ ebia ɔmpɛ sɛ asɛm biara bɛba nti, anhwɛ a na wantumi antintim! Enti ehia sɛ odi kan susuw asɛm no afã horow nyinaa ho yiye ansa na bere no adu. Na sɛ́ Kristoni no, ɛnsɛ sɛ ne werɛ fi n’ankasa ahonim nso.—Asomafo Nnwuma 24:16.\nSo Ɛbɛyɛ Papa sɛ Migye Buronya Akyɛde?\nSɛ edu Buronya bere a, ebia Kristoni bi adwumawura de akyɛde anaa sika bɛma adwumayɛfo no. Ɛsɛ sɛ Kristoni po akyɛde a ɛte saa anaa? Ebegyina tebea no so. Ebia na ɛnyɛ adwumawura no adwene mpo ne sɛ, sɛ obi gye akyɛde no a, na ɛkyerɛ sɛ ɔredi Buronya. Ebia ɔno deɛ, mfaso a adwuma no anya no bi na ɔde rema adwumayɛfo no kɛkɛ. Anaa ebia akyɛde no yɛ abasobɔde a ɔde rekyerɛ nea adwumayɛfo no tumi yɛe wɔ afe no mu ho anisɔ na ahyɛ wɔn nkuran ma wɔatoa wɔn adwuma pa no so. Adwumawura no de akyɛde bɛma adwumayɛfo no nyinaa—Yudafo, Nkramofo, ne afoforo—sɛ́ wodi Buronya anaasɛ wonni no. Enti bere ko a ɔde akyɛde rema anaa edin a wɔde ato so kɛkɛ no nkyerɛ sɛ Yehowa Adansefo no mu bi bɛpo.\nSɛ mpo nnapɔnna bi nti na ɔde akyɛde no rema a, ɛno nkyerɛ sɛ nea ɔregye akyɛde no kura gyidi koro no ara bi. Ebia odwumayɛni anaa obusuani bi bɛka akyerɛ Ɔdansefo bi sɛ, “Minim sɛ wunni Buronya, nanso mepɛ sɛ mede akyɛde yi ma wo.” Sɛ Kristoni no ahonim nhaw no a, obetumi agye akyɛde no na wada no ase, nanso ɔrenka Buronya ho asɛm biara. (Asomafo Nnwuma 23:1) Bere foforo a Kristoni no te nka sɛ akyinnyegye biara remma no, obetumi akyerɛkyerɛ ne gyidi mu akyerɛ no.\nNanso ebia onii no ahyɛ da paa na ɔde akyɛde no rema no sɛnea obetwa ne ho aka sɛ Kristoni no gyidi mu nyɛ den anaa ɔpɛ honam fam nneɛma sen ne som. Sɛ ohu saa a, ɔbɛyɛ no dɛn? Ɛha deɛ, ɛbɛyɛ papa sɛ ɔpo akyɛde no koraa. Sɛnea ɛte biara no, yɛpɛ sɛ yɛde ahofama a edi mũ som Yehowa Nyankopɔn.—Mateo 4:8-10.


14 Afei bere a na Amrafel di Sinar+ so, na Ariok di Elasar so, na Kedolaoma+ di Elam+ so na Tidal di Goiim+ so no, 2 wɔka boom ko tiaa Sodom+ hene Bera, Gomora+ hene Birsa, Adma+ hene Sinab, Seboiim+ hene Semeber, ne Bela (anaa Soar)+ hene. 3 Eyinom nyinaa behyiae+ wɔ Sidim+ Bon mu, Nkyene Po no ho.+ 4 Wɔsom Kedolaoma mfe dumien, na afe a ɛto so dumiɛnsa no wɔtew atua. 5 Na afe a ɛto so dunan no Kedolaoma ne ahene a wɔka ne ho no kunkum Refaimfo wɔ Asterot-Karnaim,+ Susimfo wɔ Ham, Emimfo+ wɔ Sawe-Kiriataim, 6 ne Horifo+ wɔ wɔn bepɔw Seir+ so, koduu El-Paran+ a ɛwɔ sare so no. 7 Na wɔdan wɔn ani baa En-Mispat a ɛne Kades,+ na wodii Amalekfo+ asase nyinaa ne Amorifo+ a wɔtete Hasason-Tama+ so nkonim. 8 Saa bere yi Sodom hene, Gomora hene, Adma hene, Seboiim hene, ne Bela (anaa Soar) hene ka boom ne wɔn de sii ani wɔ Sidim+ Bon mu. 9 Wɔn a wɔne wɔn koe no ne Elam hene Kedolaoma, Goiim hene Tidal, Sinar hene Amrafel, ne Elasar hene Ariok.+ Ahene baanan yi ne baanum no na ɛkoe. 10 Sidim+ Bon mu no, na amoa pii wɔ hɔ a kootaa+ taataa mu; na Sodom hene ne Gomora hene+ guan kɔhwee mu, na wɔn a wɔaka no guan kɔɔ bepɔw so.+ 11 Na wɔfaa biribiara a ɛwɔ Sodom ne Gomora ne wɔn nnuan nyinaa kɔe.+ 12 Wɔfaa Abram nua ba Lot ne n’agyapade nso kɔe. Saa bere no na ɔte Sodom.+ 13 Ɛnna wɔn a woguanee no mu biako kɔbɔɔ Abram a ɔyɛ Hebrini+ no amanneɛ. Saa bere no na wasi ne ntamadan wɔ Amorini Mamre+ nnua akɛse no mu. Ná Mamre nuanom Eskol ne Aner+ ne Abram ayɛ apam. 14 Enti bere a Abram tee sɛ wɔafa ne nua no dommum no,+ ɔfaa mmarima+ ahasa dunwɔtwe a wɔatete wɔn akodi mu, nkoa a wɔwoo wɔn wɔ ne fie,+ na wotiw wɔn koduu Dan.+ 15 Anadwo no, ɔkyɛɛ ne nkoa no mu,+ na wɔtow hyɛɛ wɔn so dii wɔn so nkonim, na wotiw wɔn araa koduu Hoba a ɛwɔ Damasko atifi. 16 Na ogyee nneɛma+ a wɔfae nyinaa ne mmea ne nnipa a wɔka ho ne ne nua Lot ne n’agyapade nso.+ 17 Afei bere a wadi Kedolaoma ne ahene a wɔka ne ho no so nkonim na ɔresan aba no, Sodom hene kohyiaa no wɔ Sawe Bon a ɛyɛ ɔhene Bon+ no mu. 18 Salem hene+ Melkisedek+ a na ɔyɛ Ɔsorosoroni Nyankopɔn+ no sɔfo no brɛɛ no paanoo ne bobesa.+ 19 Na ohyiraa no kae sɛ: “Ɔsorosoroni Nyankopɔn,+ ɔsoro ne asase Bɔfo no,+ Nhyira Abram; 20 Na nhyira nka Ɔsorosoroni Nyankopɔn+ A ɔde w’atamfo ahyɛ wo nsa no!”+ Na Abram kyɛɛ biribiara mu du maa no biako.+ 21 Ɛno akyi no, Sodom hene ka kyerɛɛ Abram sɛ: “Fa akra no ma me+ na fa nneɛma no.” 22 Ɛnna Abram ka kyerɛɛ Sodom hene sɛ: “Mema me nsa so ka Ɔsorosoroni Yehowa Nyankopɔn, ɔsoro ne asase Bɔfo, no ntam+ 23 sɛ, efi asaawa so kosi mpaboa hama so, meremfa me nsa nka biribiara a ɛyɛ wo de,+ na woanka sɛ, ‘me na memaa Abram nyaa ne ho.’ 24 Mempɛ hwee,+ gye nea mmerante no adi no. Na mmarima a wɔne me kɔe, Aner ne Eskol ne Mamre+ nso, ma wɔmfa wɔn kyɛfa.”+


1 Samuel 13 | Intanɛt So Bible| Wiase Foforɔ Nkyerɛaseɛ\nSamuel Nhoma a Edi Kan 13:1-23\nSaul paw asraafo (1-4)\nAhantan maa Saul yɛɛ biribi a ɛnsɛ sɛ ɔyɛ (5-9)\nSamuel kasa kyerɛɛ Saul (10-14)\nNá Israelfo nni akode (15-23)\n13 Saul bedii hene no,+ na wadi mfe . . . ,* na odii Israel so hene mfe abien. 2 Saul paw mmarima 3,000 fii Israelfo mu; ná wɔn mu 2,000 ka Saul ho wɔ Mikmas ne Betel mmepɔw mu, na 1,000 nso kɔkaa Yonatan+ ho wɔ Benyaminfo kurow Gibea+ mu. Asraafo a wɔaka no de, ogyaa wɔn kwan ma obiara kɔɔ ne ntamadan mu. 3 Yonatan kunkum Filistifo+ asraafodɔm a wɔwɔ Geba+ no, na Filistifo no tee. Ɛnna Saul ma wɔbɔɔ abɛn+ wɔ asaase no nyinaa so kae sɛ: “Hebrifo, muntie!” 4 Asɛm a Israel nyinaa tee ne sɛ: “Saul akunkum Filistifo asraafodɔm, na seesei Israel ho abɔn Filistifo no.” Enti wɔfrɛfrɛɛ ɔman no sɛ wommedi Saul akyi wɔ Gilgal.+ 5 Filistifo no nso boaboaa wɔn ho ano sɛ wɔne Israelfo rebɛko; wɔde nteaseɛnam 30,000 ne nnipa 6,000 a wɔtete apɔnkɔ so, ne nnipa a wɔdɔɔso te sɛ mpoano anwea bae,+ na wɔforo kɔboaa wɔn ho ano wɔ Mikmas wɔ Bet-Awen+ apuei fam. 6 Na Israel mmarima hui sɛ wɔn ho akyere wɔn, efisɛ na nea ɛreba no ani soso. Enti ɔman no guan kohintaw abodan,+ amoa, abotan, ntokuru ne nsubura mu. 7 Hebrifo no bi mpo twaa Yordan kɔɔ Gad ne Gilead asaase so.+ Saul de, na ɔda so wɔ Gilgal, na nnipa a na wodi n’akyi nyinaa ho popoe. 8 Ɔtwɛn nnanson sɛnea Samuel kae* no, nanso Samuel amma Gilgal, na na ɔmanfo no refi ne nkyɛn nkakrankakra. 9 Afei Saul kae sɛ: “Momfa ɔhyew afɔrebɔde ne asomdwoe afɔrebɔde no mmrɛ me.” Na ɔbɔɔ ɔhyew afɔre no.+ 10 Nanso bere a ɔbɔɔ ɔhyew afɔre no wiei ara pɛ na Samuel bedui. Enti Saul fii adi sɛ ɔrekohyia no ahyira no. 11 Ɛnna Samuel bisae sɛ: “Dɛn na woayɛ yi?” Saul buae sɛ: “Mihui sɛ ɔmanfo no refi me nkyɛn,+ na wo nso bere a wohyɛe no, woanni so. Afei nso, na Filistifo no reboaboa wɔn ho ano wɔ Mikmas.+ 12 Enti meka kyerɛɛ me ho sɛ, ‘Filistifo yi besian aba me so wɔ Gilgal, nanso menhwehwɛɛ Yehowa nhyira.’* Ɛbaa saa no, mebɔɔ ɔhyew afɔre no.” 13 Ɛnna Samuel ka kyerɛɛ Saul sɛ: “Woadi nkwaseasɛm. Mmara nsɛm a Yehowa, wo Nyankopɔn de maa wo no, woanni so.+ Sɛ wudii so a, anka Yehowa bɛma w’ahenni atim afebɔɔ wɔ Israel. 14 Nanso seesei de, w’ahenni renkyɛ.+ Yehowa bɛhwehwɛ ɔbarima a ɔyɛ nea Yehowa koma pɛ,+ na ɔbɛyɛ no ɔkannifo wɔ ne man so,+ efisɛ woanyɛ nea Yehowa ka kyerɛɛ wo no.”+ 15 Afei Samuel sɔre siim fii Gilgal kɔɔ Benyaminfo kurow Gibea mu, na Saul kan ɔmanfo no; wɔn a na wɔda so ka ne ho no, na wɔn dodow bɛyɛ mmarima 600.+ 16 Saul ne ne ba Yonatan ne wɔn a wɔda so ka wɔn ho no, na wɔwɔ Benyaminfo kurow Geba+ mu. Filistifo no nso boaboaa wɔn ho ano wɔ Mikmas.+ 17 Ná asraafo akuw abiɛsa taa fi Filistifo asoɛe hɔ ba. Kuw baako fa Ofra kwan so kɔ Sual asaase so, 18 kuw foforo nso de wɔn ani kyerɛ Bet-Horon+ kwan so, na kuw a ɛto so abiɛsa no nso de wɔn ani kyerɛ sare so, ɔkwan a ɛne Seboim bon no bɔ hye no so. 19 Ná ɔtomfo biara nni Israel asaase so baabiara, efisɛ Filistifo no kae sɛ: “Yɛmpɛ sɛ Hebrifo no bɛyɛ sekan anaa peaw biara.” 20 Enti sɛ Israelni biara pɛ sɛ ɔsew n’asɔw, ne sosɔw, n’abonnua, ne ne kantankrankyi* ano a, gye sɛ osian kɔ Filistifo mu. 21 Sɛ wɔsew asɔw, ɔsosɔw, adinam a ano yɛ abiɛsa, abonnua, anaasɛ wosiesie poma a wɔde ka nantwi a, wogye pim* baako. 22 Sɛ ɔko du so a, obiara nni ɔman no mu a ɔka Saul ne Yonatan ho a onya sekan anaa peaw kura; Saul ne ne ba Yonatan nko ara na na wɔwɔ akode.+ 23 Ná Filistifo de asraafodɔm akogu baabi a wɔfa twa Mikmas+ bon no.\n^ Mfe dodow no ampue wɔ tete Hebri nsaano nkyerɛwee no mu.\n^ Anaa “hyɛe.”\n^ Anaa “menhwehwɛɛ Yehowa anim dom.”\n^ Pim yɛ tete sika bi a emu duru bɛyɛ gram 8.


So w’abrabɔ yɛ nea ɛfata Daa Nkwa? – 4Jehovah (Yehowa)\n“Wɔ afe Apem nniso no awiei no, bɔne nkekae no a etwa to ne nsunsuanso, owuo bɛyɛ nea woayi afi hɔ korakoraa…Nanso pɛyɛ a ɛsɛ sɛ yedu no kyerɛ sɛ saa nnipa no ntumi nyɛ bɔne? Dabi, efisɛ nnipa wɔwɔ pɛyɛ mu nni daa nkwa anidaso gyesɛ woadi nokware wɔ Satan Ɔbonsam ntua a etwa to no”–Asetra wɔ Atirimpɔw, 1977, kratafa 176\nSaa Adam ne Hawa “antumi anni nokware”a wɔ bere a wɔyɛ pɛ mpo a ɛnde ɔkwan bɛn so na yebetumi?\nMfomso biako koraa betumi ama obi gyinabea pa a ɔwɔ, wɔ atemmu mu no asɛe nnwuma pa a woayɛ nyinaa mpo asɛe daa nkwa anidaso”–Ɔwɛn Aban August 1, 1992, kr. 17\nSaa Yesu wuui maa bɔne nyinaa a, ɛnde dɛn bɔne na ebetumi ama woahweree wo daa nkwaa anidaso?\n“Saa yɛanyɛ ɔnokwaredifo, ɔno de ɔyɛ ɔnokwafo, efisɛ otumi mpo ne ho”\nTagged Gyidi ne Nnwuma, Nkwagye\n← Enti Yesu wui wɔ mmeamudua anaasɛ asendua so?\nYehowa Adansefo – abakᴐsԑm ne gyidi →


Wohuu Yosef dwetɛ kuruwa wɔ Benyamin kotoku mu (1-17)\nYuda srɛ maa Benyamin (18-34)\n44 Akyiri yi, ɔka kyerɛɛ ɔbarima a ɔhwɛ ne fi so no sɛ: “Fa aduan a mmarima no mu biara betumi asoa gu ne kotoku mu na fa obiara sika hyɛ mu.+ 2 Akumaa no de, fa me dwetɛ kuruwa no hyɛ ne kotoku mu, na fa aduan no sika ka ho.” Na ɔyɛe sɛnea Yosef kae no. 3 Ade kyee a anim tetewee no, wogyaa mmarima no kwan ma wɔne wɔn mfurum kɔe. 4 Bere a wofii kurow no mu no, wɔannu baabiara na Yosef ka kyerɛɛ ɔbarima a ɔhwɛ ne fi so no sɛ: “Sɔre! Tiw mmarima no na kobisa wɔn sɛ, ‘Adɛn nti na mode bɔne atua papa so ka? 5 Ade a me wura nom mu na ɔhwɛ mu hu wim nsɛm na moafa yi? Moayɛ bɔne kɛse.’” 6 Enti ɔkɔtoo wɔn kaa nsɛm yi kyerɛɛ wɔn. 7 Nanso wɔka kyerɛɛ no sɛ: “Adɛn nti na me wura reka asɛm a ɛte saa? Ɛmpare wo nkoa sɛ yɛbɛyɛ saa. 8 Hwɛ, sika a yehui wɔ yɛn nkotoku mu no yɛsan de fii Kaanan asaase so brɛɛ wo.+ Enti ɛbɛyɛ dɛn na yɛawia dwetɛ anaa sika kɔkɔɔ wɔ wo wura fi? 9 Wo nkoa yi mu biara a wubehu wɔ ne nkyɛn no, ma onwu, na ma yɛn a yɛaka no nyɛ me wura nkoa.” 10 Enti ɔkae sɛ: “Momma yɛnyɛ no sɛnea moaka no. Nea yebehu wɔ ne nkyɛn no bɛyɛ m’akoa, na mo a moaka de, mo ho sɔnn.” 11 Ntɛm ara na obiara yii ne kotoku too fam, na wɔsansan ano. 12 Na ɔtɔɔ ne bo ase hwehwɛɛ obiara de mu. Ɔde fi ɔpanyin so kosii akumaa so. Ewiee ase no, ohuu kuruwa no wɔ Benyamin kotoku mu.+ 13 Ɛnna wosunsuan wɔn ntaade mu, na obiara maa n’adesoa so too n’afurum so, na wɔsan wɔn akyi kɔɔ kurow no mu. 14 Bere a Yuda+ ne ne nuanom kɔɔ Yosef fi no, na ɔda so wɔ hɔ; na wɔde wɔn anim butubutuw fam wɔ n’anim.+ 15 Afei Yosef ka kyerɛɛ wɔn sɛ: “Dɛn na moayɛ yi? Munnim sɛ onipa a ɔte sɛ me nim wim anaa?”+ 16 Ɛnna Yuda kae sɛ: “Asɛm bɛn ara na yebetumi aka akyerɛ me wura? Na dɛn koraa na yɛbɛka? Ɛbɛyɛ dɛn na yɛadi bem? Nokware Nyankopɔn no ama wo nkoa bɔne ada adi.+ Seesei yɛabɛyɛ me wura nkoa; yɛne nea wohuu kuruwa no wɔ ne nkyɛn no nyinaa!” 17 Ɛnna ɔno nso kae sɛ: “Ɛmpare me sɛ mɛyɛ saa! Nea yehuu kuruwa no wɔ ne nkyɛn no, ɔno na ɔbɛyɛ m’akoa.+ Mo a moaka no mfa asomdwoe nkɔ mo papa nkyɛn.” 18 Afei Yuda twiw bɛn no kae sɛ: “Me wura, mesrɛ wo, ma w’akoa nkasa na tie, na mma wo bo mmfuw w’akoa, efisɛ wote sɛ Farao.+ 19 Me wura bisaa ne nkoa sɛ, ‘Mowɔ papa anaa nua foforo bi?’ 20 Ɛnna yebuaa me wura sɛ, ‘Yɛn papa akwakoraa ne ne ba a ɔwoo no ne nkwakoraabere mu wɔ hɔ; ɔno ne akumaa koraa.+ Nanso ne nua a ɔne no fi maame baako+ awu agyaw no,+ enti aka ɔno nko ara, na ne papa dɔ no.’ 21 Ɛnna woka kyerɛɛ wo nkoa sɛ, ‘Monkɔfa no mmra na minhu no.’+ 22 Na yɛka kyerɛɛ me wura sɛ, ‘Abofra no ntumi mfi ne papa nkyɛn. Sɛ ofi ne nkyɛn a, owu na papa no bewu.’+ 23 Na woka kyerɛɛ wo nkoa sɛ, ‘Sɛ mo nua kumaa no ne mo amma a, munnsi m’anim bio.’+ 24 “Enti yɛkɔɔ w’akoa, me papa nkyɛn kɔkaa me wura asɛm no kyerɛɛ no. 25 Akyiri yi, yɛn papa kae sɛ, ‘Monsan nkɔtɔ aduan kakra mmra.’+ 26 Nanso yɛkae sɛ: ‘Yɛrentumi nsan nkɔ, gye sɛ yɛn nua kumaa no ka yɛn ho, efisɛ sɛ yɛn nua kumaa no nka yɛn ho a, yɛrentumi nkɔ ɔbarima no anim.’+ 27 Afei w’akoa, me papa ka kyerɛɛ yɛn sɛ, ‘Mo ara munim sɛ me ne me yere woo mmofra baanu pɛ.+ 28 Akyiri yi, baako fii me nkyɛn na mekae sɛ: “Ɛbɛyɛ sɛ aboa bi atetew ne mu pasaa!”+ na manhu no bio de besi nnɛ. 29 Na sɛ mode oyi nso fi me nkyɛn kɔ na sɛ asiane bi kɔto no a, mobɛma madi awerɛhow+ ara kosi sɛ mede me ti so dwen bɛkɔ Ɔdamoa* mu.’+ 30 “Na sɛ ɛba sɛ mesan kɔ w’akoa, me papa nkyɛn na abofra no nka yɛn ho a, sɛnea ne koma da no so* no, 31 sɛ onya hu sɛ abofra no nka yɛn ho a, obewu, na ampa ara wo nkoa bɛma w’akoa, yɛn papa adi awerɛhow ara kosi sɛ ɔde ne ti so dwen bɛkɔ Ɔdamoa* mu. 32 Bere a abofra no refi ne papa nkyɛn no, w’akoa dii agyinam sɛ, ‘Sɛ mamfa no ammrɛ wo a, medi fɔ wɔ w’anim daa.’+ 33 Enti mesrɛ wo, ma me mmom menka ha na menyɛ me wura akoa, na ma abofra no ne ne nuanom nkɔ. 34 Sɛ abofra no nka me ho a, mɛyɛ dɛn akɔ me papa anim? Merentumi nhwɛ me papa amanehunu saa!”\n^ Anaa “ne kra fam ne kra ho.”


Faptele Apostolilor 12 NTLR - Asomafoɔ 12 ASCB\nWɔtaa Asomafoɔ No\n1Saa ɛberɛ yi mu ara na Ɔhene Herode kyekyeree asafomma no bi hyɛɛ aseɛ yɛɛ wɔn ayayadeɛ. 2Ɔde akofena kumm Yohane nua Yakobo. 3Ɔhunuu sɛ Yudafoɔ no ani gye deɛ ɔyɛeɛ no ho no, ɔmaa wɔkɔkyeree Petro nso. Asɛm yi sii Apiti Afahyɛ no mu. 4Wɔkyeree Petro no, wɔde no too afiase a na asraafoɔ baanan na wɔwɛn no ɛberɛ biara. Herode yɛɛ nʼadwene sɛ, Twam Afahyɛ no akyi, ɔbɛdi nʼasɛm wɔ ɔman no anim.\n5Ɛberɛ a na Petro da afiase no nyinaa, na asafo no bɔ mpaeɛ denden, srɛ Onyankopɔn sɛ ɔnhwɛ ne so.\nƆbɔfoɔ Yi Petro Firi Afiase\n6Anadwo a adeɛ rebɛkye ama Herode adi Petro asɛm wɔ ɔman no anim no, na Petro da asraafoɔ baanu ntam a wɔde nkɔnsɔnkɔnsɔn mmienu agugu no asesa asraafoɔ baanu a wɔwɛn no no. Na asraafoɔ baanu nso rewɛn afiase ɛpono no ano. 7Amonom hɔ ara, Onyankopɔn ɔbɔfoɔ bɛgyinaa afiase hɔ maa ɛhɔ hyerɛneeɛ. Ɔbɔfoɔ no wosoo Petro, nyanee no, ka kyerɛɛ no sɛ, “Sɔre ntɛm!” Ɛhɔ ara, nkɔnsɔnkɔnsɔn no tete firii Petro nsa.\n8Afei, ɔbɔfoɔ no ka kyerɛɛ Petro sɛ, “Hyɛ wʼatadeɛ ne wo mpaboa. Petro wieeɛ no, ɔbɔfoɔ no sane ka kyerɛɛ no sɛ, Fira wo ntoma na di mʼakyi.” 9Petro dii nʼakyi firii adi. Wɔrekɔ no, na ɛyɛ no sɛ adaeɛso anaa anisoadehunu, ɛfiri sɛ, na ɔnnye nni sɛ ɛyɛ asɛm pa ara. 10Wɔtwaa awɛmfoɔ a wɔdi ɛkan no ne wɔn a wɔtɔ so mmienu no ho bɛduruu dadeɛ ɛpono a ɛda kuro no ano no ho. Wɔduruu hɔ no ɛpono no ankasa bue maa wɔfaa mu kɔeɛ. Wɔfaa borɔno bi so kɔɔ animu kakra, na afei ɔbɔfoɔ no gyaa Petro hɔ.\n11Petro ani baa ne ho so maa ɔkaa sɛ, “Afei, mahunu sɛ deɛ ɛsiiɛ no nyinaa yɛ nokorɛ! Awurade somaa ne ɔbɔfoɔ na ɔbɛgyee me firii Herode nsam ne deɛ Yudafoɔ hwehwɛɛ sɛ wɔyɛ me no mu.”\n12Petro hunuu deɛ asi no, ɔkɔɔ Yohane a na wɔfrɛ no Marko no maame a ne din de Maria no fie. Saa ɛberɛ no, na nnipa bebree ahyia wɔ hɔ rebɔ mpaeɛ. 13Petro bɔɔ abɔntenpono no mu, na abaayewa bi a wɔfrɛ no Roda bɛtieeɛ. 14Ɛberɛ a ɔtee nne no, anigyeɛ enti, wammue ɛpono no. Ɔsane nʼakyi kɔbɔɔ amaneɛ sɛ, “Petro gyina ɛpono no akyi.”\n15Wɔka kyerɛɛ no sɛ, “Gyama worebɔ dam.” Nanso, ɔkɔɔ so kaa sɛ ɛyɛ nokorɛ. Wɔn nso ka kyerɛɛ no sɛ, “Gyama ne saman.”\n16Petro kɔɔ so bɔɔ ɛpono no akyi. Wɔbueeɛ a wɔhunuu Petro no, wɔn ho dwirii wɔn. 17Ɔde ne nsa nyamaa wɔn sɛ wɔnyɛ komm. Ɔkaa ɛkwan a Awurade nam so yii no firii afiase no kyerɛɛ wɔn. Afei, ɔka kyerɛɛ wɔn sɛ, “Monka asɛm a asi yi nkyerɛ Yakobo ne anuanom a wɔaka no.” Afei, ɔfirii hɔ kɔɔ baabi foforɔ.\n18Adeɛ kyeeɛ no, awɛmfoɔ no ho yeraa wɔn yie sɛ wɔnhunu faako a Petro afa. 19Herode hyɛɛ sɛ wɔnhwehwɛ no, nanso wɔanhunu no. Wɔdii awɛmfoɔ no asɛm, buu wɔn kumfɔ.\nYei akyi no, Herode firii Yudea kɔɔ Kaesarea kɔtenaa hɔ kakra. 20Ɛberɛ a Herode wɔ Kaesarea no, abɔfoɔ bi a wɔasoma wɔn firi Tiro ne Sidon bɛhunuu no. Na Herode bo afu Tirofoɔ ne Sidonfoɔ. Nanso, abɔfoɔ yi dwane toaa Blasto a na ɔyɛ dabehene no sɛdeɛ ɛbɛyɛ a asomdwoeɛ bɛba, ɛfiri sɛ, na saa nkuro yi nya wɔn nnuane nyinaa firi Herode asase so.\n21Wɔtuu da bi sii hɔ maa Herode penee so. Ɛda no duruiɛ no, ɔhyɛɛ nʼahentadeɛ tenaa nʼahennwa so, kasa kyerɛɛ wɔn. 22Herode kasa wieeɛ no, nnipa no kaa sɛ, “Ɔkasa sɛ onyame bi.” 23Ɛhɔ ara Onyankopɔn ɔbɔfoɔ bɛbɔɔ no maa ɔyareeɛ. Ɔdɔree mmoa ma ɔwuiɛ, ɛfiri sɛ, wamfa obuo amma Onyankopɔn.\n24Onyankopɔn asɛm kɔɔ so trɛ maa nnipa bebree gye diiɛ.\nWɔsoma Asɛmpatrɛ Adwumayɛfoɔ\n25Barnaba ne Saulo wiee wɔn dwumadie no, wɔsane wɔn akyi firii Yerusalem a na Yohane a wɔfrɛ no Marko no ka wɔn ho.\nASCB : Asomafoɔ 12


Akyire yi, ɔkɔɔ bepɔ so frɛɛ wɔn a wayi wɔn no baa ne nkyɛn. Ɔyii wɔn mu dumienu a daa wɔne no bɛnante, na wɔakɔka asɛmpa no, na wɔatu ahonhommɔne nso.\nDumienu a ɔyii wɔn no din nie:\nSimon a ɔtoo no din foforɔ Petro.\nSebedeo mma Yakobo ne Yohane nso, ɔfrɛɛ wɔn Boanerges a, aseɛ ne aprannaa mma.\nWɔn a wɔka ho nso nie: Andrea,\nAlfeo ba Yakobo,\nɛnna Yuda Iskariot a ɔyii no maeɛ no.


So Yesu yɛ wo ntamgyinafo? – 4Jehovah (Yehowa)\n“Yesu Kristo nnyɛ ntamgyinafo mma Yehowa Nyankopɔn ne adasemma nyinaa. Ɔyɛ ntamgyinafo ma N’agya Yehowa Nyankopɔn ne ɔman Yesrael Honhom fam nnipa a wɔn dodow yɛ 144000 pɛ”-World wide Security Under the Prince of Peace, kr. 10\n“Susuw asɛnnibea a mmaranimfo ka ho no… ɛwom sɛ yenni asɛnnibea nka asɛm de, nti ɔkwan bi so no Yesu nyɛ wo mmaranimfo. Nnipa a wɔwɔ aman nyinaa mu nyae Yesu adwuma a ɔbɛyɛɛ so mfaso. Ɛwom sɛ ɔnyɛ wɔn asɛnnibea ntamgyinafo de, efisɛ wonni Apam foforo no mu, na mmom ɔyɛ wɔn kwan a wɔfa so kɔ Yehowa nkyɛn”-Ɔwɛn Aban August 15, 1989, kr. 31\nSaa wɔammɔ mmaranimfo no paa a, wobɛyɛ dɛn abɛn no sɛ ɔnyɛ adwuma mma wo? Saa Yesu nnyɛ wo mmaranimfo…” (ntamgyinafo) a ɔkwan bɛn so na obetumi ayɛ adwuma sɛ asoeɛɛ a ɛne wone Onyankopɔn ntamgyinafo?\nTagged Nipakō Yesu Kristo yɛ, Nkwagye\n← Enti Yesu Nyanee sɛ Ɔbɔfopɔn Mikael no?\nEnti Yesu wui wɔ mmeamudua anaasɛ asendua so? →


Nnwom 132 NA-TWI - Ahobrɛase mu ahotoso mpaebɔ - Bible Gateway\nNnwom 131Nnwom 133\nNnwom 132 Nkwa Asem (NA-TWI)\n132 Awurade, mma wo werɛ mfi Dawid ne ɔhaw ahorow a otumi gyinaa ano no. 2 Awurade, kae bɔ a ɔhyɛɛ wo no; ɛbɔ a ɔhyɛɛ wo, Yakob Nyankopɔn Tumfoɔ no. 3 Merenkɔ fie, na merenkɔda; 4 merenhome, na merenna 5 gye sɛ, mapɛ baabi ama Awurade, Yakob Nyankopɔn Tumfoɔ no.


Exodus 23 | Intanɛt So Bible| Wiase Foforɔ Nkyerɛaseɛ\n23 “Mma atosɛm nnyɛ wo dɛ.+ Na wo ne ɔbɔnefo nnni nsawɔso nnkodi adansekurum.+ 2 Nni nnipa dodow akyi nkɔyɛ bɔne,+ na nni nnipa dodow akyi nkɔka atosɛm mfa nnan asɛm ani.+ 3 Sɛ woredi ohiani asɛm a, nyɛ animhwɛ.+ 4 “Wuhu wo tamfo nantwi anaa n’afurum sɛ wayera a, fa no kɔma no.+ 5 Obi a ɔtan wo mpo, sɛ wuhu sɛ n’afurum hyɛ n’adesoa ase wɔ fam a, ntwa ne ho nkɔ. Boa no na ɔnsan no.+ 6 “Sɛ woredi ohiani asɛm a, hwɛ na woannan asɛm no ani.+ 7 “Twe wo ho fi atosɛm ho kɔ akyirikyiri.+ Nkum nea ne ho nni asɛm ne ɔtreneeni, efisɛ meremma ɔbɔnefo nni bem.+ 8 “Nnye adanmude, efisɛ nea ohu ade yiye mpo, adanmude tumi fura n’ani, na ɛma ɔtreneeni sesa n’ano.+ 9 “Nhyɛ ɔhɔho so,+ na munim sɛnea ɔhɔho kra te, efisɛ mo nso na moyɛ ahɔho wɔ Egypt asase so.+ 10 “Fa mfe asia dua w’asase so aba na twa so nnɔbae.+ 11 Na afe a ɛto so ason no, nnɔw so, gyaw ma ɛnna hɔ kwa.+ Ma ahiafo nnidi asase no so, na nea wobegyaw ama aka no, wuram mmoa nni.+ Saa ara na monyɛ mo bobeturo ne ngodua turo. 12 “Fa nnansia yɛ adwuma,+ na da a ɛto so ason no de, nyɛ adwuma. Ɛbɛma wo nantwi ne w’afurum ahome, na w’afenaa ba ne ɔhɔho adwudwo wɔn ho.+ 13 “Momma mo ani mmra nea maka akyerɛ mo nyinaa so,+ na mommmɔ anyame foforo din. Mommma obi nnte mpo wɔ mo ano.+ 14 “Afe biara munni afahyɛ mprɛnsa mma me.+ 15 Munni paanoo a mmɔkaw nnim afahyɛ+ no. Bere a mahyɛ wɔ ɔsram Abib+ mu no du a, munni paanoo a mmɔkaw nnim+ nnanson, efisɛ saa ɔsram no mu na mufi Egypt bae. Na obiara mmfa nsapan mmma m’anim.+ 16 Afei munni otwa afahyɛ no, bere a mode twa mo afuw mu nneɛma+ a edi kan,+ ne anoboaboa afahyɛ wɔ afe awiei, bere a moboaboa mo nnɔbae ano fi mfuw mu no.+ 17 Afe biara ɔbarima biara bɛba abegyina Awurade Yehowa, nokware Nyankopɔn no, anim mprɛnsa.+ 18 “Wukum aboa de bɔ afɔre ma me a, mfa biribiara a akaw nka mogya no ho. Na mma ade nnkye srade a wode bɔɔ afɔre wɔ m’afahyɛ mu no so.+ 19 “Fa w’afuw mu nnepa a wubetwa no kan no bra Yehowa wo Nyankopɔn fie.+ “Nnoa abirekyi ba wɔ ne maame nufusu mu.+ 20 “Meresoma ɔbɔfo+ adi w’anim na ɔbɛhwɛ wo ɔkwan so de wo akɔ baabi a masiesie+ no. 21 Hwɛ wo ho yiye wɔ n’anim na tie n’asɛm. Hwɛ na woansɔre antia no, efisɛ woyɛ bɔne a ɔremfa nkyɛ wo;+ me din da no so. 22 Na sɛ wowɛn w’aso tie n’asɛm na woyɛ nea mɛka+ nyinaa a, mɛtan w’atamfo ani na mahaw wɔn a wɔhaw wo+ no. 23 Me bɔfo bedi w’anim de wo akɔ Amorifo, Hitifo, Perisifo, Kanaanfo, Hiwifo ne Yebusifo asase so, na metu wɔn ase afi so.+ 24 Nkotow wɔn anyame, nsom wɔn, na nyɛ wɔn nsa ano adwuma no bi,+ na ka ahoni no gu na bubu wɔn abosom adum+ nyinaa. 25 Monsom Yehowa mo Nyankopɔn+ na obehyira mo aduan ne mo nsu so,+ na meyi ɔyare bɔne biara afi mo ntam.+ 26 Ɔbea biara nni hɔ a obenyinsɛn apɔn, na wɔrenhu obonin biara wɔ w’asase so.+ Mɛma nna amee wo.+ 27 “Mɛma me ho hu adi w’anim,+ na mɛma nnipa a wobɛkɔ wɔn nkyɛn no nyinaa ani atan. Na mɛma woahu w’atamfo atiko.+ 28 Ansa na wubedu hɔ no na mama ayamhyehye aka wɔn,+ na ɛbɛpam Hiwifo ne Kanaanfo ne Hitifo afi w’anim.+ 29 Merempam wɔn nyinaa mfi w’anim afe biako mu, na asase no annan amamfõ na mmoa bɔne ammu so ammɛhaw wo.+ 30 Mɛpam wɔn nkakrankakra kosi sɛ w’ase bɛtrɛw na woafa asase no.+ 31 “Asase a mede bɛma wo no befi Po Kɔkɔɔ no ano akosi Filistifo po ano, na asan afa sare no so akosi asubɔnten kɛse+ no ano. Na mede asase no sofo bɛhyɛ mo nsa na woapam wɔn afi w’anim.+ 32 Wo ne wɔn anaa wɔn anyame nnyɛ apam biara.+ 33 Nnye wɔn ntena w’asase so na wɔannyigye wo amma woanyɛ bɔne antia me. Sɛ wosom wɔn anyame a, ɛbɛyɛ afiri ama wo.”+


Mateo 15 NA-TWI - Ahotew - Da bi, Farisifo ne Yudafo - Bible Gateway\nMateo 15 Nkwa Asem (NA-TWI)\n15 Da bi, Farisifo ne Yudafo mpanyin no bi fii Yerusalem baa Yesu nkyɛn bebisaa no se,\n2 “Adɛn nti na w’asuafo no nni Yudafo amanne so? Yɛn amanne a yɛhohoro yɛn nsa ho ansa na yɛadidi no, wonni so.”\n3 Yesu nso bisaa wɔn se, “Adɛn nti na mo nso mode mo amanne no bu Onyankopɔn mmaransɛm so? 4 Ebi ne sɛ, Onyankopɔn mmara no ka se, ‘Di w’agya ne wo na ni;’ na baako nso ne sɛ, ‘Obiara a ɔbɛka asɛmmɔne afa n’awofo ho no, ɛsɛ sɛ wokum no.’ 5 Na mo de, nea moka ne sɛ, sɛ obi ka kyerɛ ne na anaa n’agya se, ‘Mewɔ ade bi a anka metumi de aboa mo, nanso mede rekɔma Onyankopɔn’ a, ɛnyɛ bɔne. 6 Enti mo ara monam mo mmara a moahyɛ so bu Onyankopɔn mmara a ɔhyɛe sɛ di w’agya ne wo na ni no so. 7 Mo nyaatwomfo! Sɛ Yesaia hyɛɛ mo ho nkɔm se, 8 ‘Saa nnipa yi ka se wodi me ni, nanso wɔn koma mmɛn me. 9 Wɔsom me ani so kɛkɛ, efisɛ, wɔkyerɛkyerɛ mmara a onipa ayɛ na ɛnyɛ nea efi Onyankopɔn.’ “\n10 Afei, Yesu frɛɛ nnipadɔm no ka kyerɛɛ wɔn se, “Muntie nea meka no na mommɔ mmɔden nte ase. 11 Ɛnyɛ ade a ɛbɛkɔ onipa mu no na ɛmma ne ho ntew, na mmom nea ebefi ne mu aba no na egu ne ho fi.”\n12 Nsɛm a Yesu kae yi maa n’asuafo no ba bɛka kyerɛɛ no se, “Wunim sɛ wo nsɛm a wokae no ama Farisifo no bo afuw?’ “\n13 Yesu buaa wɔn se, “Dua biara a ɛnyɛ m’agya na oduae no, wobetu akyene. 14 Mummmua wɔn koraa. Na wɔyɛ anifuraefo a wɔrekyerɛ anifuraefo kwan nti, wɔn nyinaa bɛkɔ akɔtew ahwe amoa mu.”\n15 Petro ka kyerɛɛ Yesu se, “Kyerɛ yɛn bɛ no ase.”\n16 Yesu nso bisaa no se, “Ampa ara sɛ monte ase? 17 Munnim sɛ ade a ɛfa onipa anom no fa onipadua no mu, na asan aba bio? 18 Asɛm a ɛho ntew biara fi koma a emu ntew mu ma egu nea ɔkaa saa asɛm no ho fi. 19 Koma mu na adwemmɔne, awudi, ayerefasɛm, aguamammɔ, korɔn, atoro ne ntwatoso fi. 20 Eyinom na egu onipa ho fi, nanso sɛ obi anhohoro ne nsa, sɛnea mo amanne te no, na odidi a, ne ho nguu fi honhom mu.”\n21 Yesu fii ɔman no mu hɔ kɔɔ Tiro ne Sidon. 22 Kanani bea bi a ɔte ɔman no mu hɔ de osu baa Yesu nkyɛn bɛkae se, “Awurade, Dawid Ba, hu me mmɔbɔ! Honhommɔne hyɛ me ba mu na sɛ ɛka ne ho a, ɛma ne ho yeraw no.”\n23 Yesu anka hwee. N’asuafo no hyɛɛ no sɛ, ɔmpam ɔbea no mfi hɔ. Wotii mu ka kyerɛɛ no bio se, “Ka kyerɛ no na omfi ha nkɔ na ɔde n’adesrɛ no retuatua yɛn aso.”\n24 Yesu ka kyerɛɛ ɔbea no se, “Wɔsomaa me sɛ memmɛboa Yudafo, Israel nguan a wɔayera no, na ɛnyɛ Amanamanmufo.”\n25 Ɔba bɛkotow no kɔɔ so srɛɛ no se, “Me wura, boa me!”\n26 Yesu ka kyerɛɛ no se, “Enye sɛ wobegye abodoo afi mmofra nsam atow ama akraman.”\n27 Ɔbea no nso buae se, “Ɛwom saa de, nanso akraman no nso tumi di mporoporowa a efi wɔn wura no pon so gu fam no.”\n28 Yesu ka kyerɛɛ ɔbea no se, “Maame, wo gyidi mu yɛ den. Mɛyɛ w’abisade no ama wo.” Ɛhɔ ara, ne babea no ho tɔɔ no.\n29 Yesu san baa Galilea po no ho. Ɔforo kɔtenaa bepɔw bi so. 30 Nnipa bebree de mpakye, anifuraefo, apirafo, mumu ne wɔn a wɔyare nyarewa ahorow baa ne nkyɛn sɛ ɔnsa wɔn yare ma ɔsaa wɔn nyinaa yare. 31 Anwonwasɛm bɛn ni! Wɔn a wɔnkasae da kasae; wɔn a wɔn nsa ne wɔn nan atwitwa nyaa nan ne nsa foforo; abubuafo nantewee, huruhuruwii, na anifuraefo huu ade. Nnipadɔm no ho dwiriw wɔn ma wɔkamfoo Israel Nyankopɔn.\n32 Afei, Yesu frɛɛ n’asuafo no nyinaa baa ne nkyɛn ka kyerɛɛ wɔn se, “Nnipa yi yɛ me mmɔbɔ. Wɔabedi me nkyɛn ha nnansa. Aduan a ɛwɔ ha nyinaa nso asa. Nanso, mempɛ sɛ mema wɔkɔ wɔn afi mu a wonnidii, anyɛ saa a, wɔbɛtotɔ berɛw wɔ kwan so.”\n33 N’asuafo no nso bisaa no se, “Sare so ha de, ɛhe na yebenya nnipadɔm yi ano aduan?”\n34 Yesu nso bisaa wɔn se, “Abodoo dodow ahe na mowɔ?’ Wobuae se, “Yɛwɔ abodoo ason ne mpataa kakraa bi.”\n35 Yesu ka kyerɛɛ nnipadɔm no ma wɔn nyinaa tenatenaa ase wɔ sare no so. 36 Afei, ɔfaa abodoo ason no ne mpataa no hyiraa so, na obubuu mu de maa asuafo no sɛ wɔmfa mma nnipadɔm no nni. 37 Wɔn nyinaa dii aduan no mee pintinn. 38 Wɔn a wodii saa aduan no, na wɔn dodow yɛ nnipa mpemnan a wɔankan mmea ne mmofra anka ho. Wodidi wiei no, akyiri mporoporowa a wɔtasee no yɛɛ nkɛntɛmma ason.\n39 Eyi akyi, Yesu gyaa nkurɔfo no kwan maa ɔno nso kɔtenaa ɔkorow mu twa kɔɔ Magadan.


Apocalipsis 16 MTDS - Adiyisɛm 16 AKCB\nOnyankopɔn Abufuw Ason No\n1Afei metee nne bi sɛ ɛrekasa fi asɔredan mu hɔ kyerɛ abɔfo no se, “Monkohwie Onyankopɔn abufuw ason a ɛwɔ nkuruwa ason no mu no ngu asase so.”\n2Ɔbɔfo a odi kan no kohwiee ne kuruwa mu abufuw no guu asase so. Akuru a ɛyɛ hu na ɛyɛ yaw tutuu wɔn a wɔde aboa no ahyɛ wɔn ho agyirae no ne wɔn a wɔsom ne sɛso honi no nso.\n3Ɔbɔfo a ɔto so abien no hwiee ne kuruwa mu abufuw guu po mu. Nsu no dan sɛ owufo mogya, na abɔde biara a nkwa wɔ mu wɔ po no mu no wui.\n4Ɔbɔfo a ɔto so abiɛsa no hwiee ne kuruwa mu abufuw no guu nsubɔnten ne nsuwa mu maa ne nyinaa dan mogya. 5Metee sɛ ɔbɔfo a ɔhwɛ nsu so no reka se,\n“Wʼatɛn a wubu no yɛ atɛntrenee.\nƆkronkronni a wowɔ hɔ na wowɔ ha dedaw,\n6efisɛ wɔahwie mo ahotefo ne adiyifo mogya agu,\nwoama wɔn mogya sɛ wɔnnom, sɛnea ɛfata wɔn.”\n7Afei metee nne bi wɔ afɔremuka no so se,\n“Yiw, Awurade, Otumfo Nyankopɔn,\natɛn a wubu nyinaa yɛ atɛntrenee!”\n8Ɔbɔfo a ɔto so anan no hwiee ne kuruwa mu abufuw no guu owia so na wɔmaa no tumi sɛ ɔnhye nnipa. 9Owia hyew no anoden maa nnipa domee Onyankopɔn a ɔwɔ saa ɔhaw yi nyinaa so tumi no din. Nanso wɔansakra wɔn adwene anhyɛ Onyankopɔn anuonyam.\n10Afei ɔbɔfo a ɔto so anum no hwiee ne kuruwa mu abufuw no guu aboa no ahengua no so. Sum duruu wɔ aboa no ahemman mu, na esiane ɔyaw nti, nnipa wee wɔn tɛkrɛma; 11na esiane saa ɔyaw no ne akuru a etutuu wɔn no nti, wɔdomee ɔsoro Nyankopɔn. Nanso wɔantwe wɔn ho amfi wɔn bɔne ho.\n12Ɔbɔfo a ɔto so asia no hwiee ne kuruwa mu abufuw no guu Asubɔnten Eufrate mu. Asu no yow dan ɔkwan maa ahemfo a wofi apuei no. 13Afei mihuu ahonhommɔne abiɛsa bi a na wɔte sɛ mpɔtorɔ a na wofifi ɔwɔ no ne aboa no ne atoro diyifo no anom. 14Wɔyɛ ahonhommɔne a wɔyɛ anwonwade. Saa ahonhom abiɛsa yi kɔ ahene a wɔwɔ asase so nyinaa nkyɛn kɔka wɔn nyinaa boa ano ma Otumfo Nyankopɔn ɔko da kɛse no.\n15“Muntie! Mereba te sɛ ɔkorɔmfo. Nhyira ne nea ɔwɛn na ɔhwɛ ne ntade so, sɛnea ɔrennantew adagyaw ngu ne ho anim ase wɔ bagua mu!”\n16Ahonhom no boaa ahene no ano wɔ baabi a Hebri kasa mu no wɔfrɛ hɔ Armagedon.\n17Afei ɔbɔfo a ɔto so ason no hwiee ne kuruwa no mu abufuw guu mframa mu. Nne dennen bi fi ahengua a ɛwɔ asɔredan no mu no so kae se, “Wɔawie.” 18Na anyinam twitwa maa aprannaa paapaee, na asasewosow dennen bi bae. Efii sɛ wɔbɔɔ onipa no, asasewosow biara mmaa saa da. Eyi ne asasewosow nyinaa mu nea ano yɛ den pa ara. 19Kurow kɛse no mu paee abiɛsa, na aman nyinaa nkurow akɛse sɛesɛee. Onyankopɔn kaee Babilonia Kokuroko no, na ɔmaa no nsa nomee; nsa a ɛyɛ nʼabufuw a ano yɛ den no fi ne kuruwa ano. 20Asupɔw ne mmepɔw nyinaa yerae. 21Mparuwbo akɛse a biara mu duru yɛ kilogram aduonum tɔ fii ɔsoro guu nnipa so. Na esiane mparuwbo no haw a na ɛyɛ hu no nti, nnipa domee Onyankopɔn.\nAKCB : Adiyisɛm 16


21 Yehowa san ka kyerɛɛ Mose sɛ: “Wo ne Aaron mma asɔfo no nkasa, na ka kyerɛ wɔn sɛ, ‘Obiara nhwɛ na wamma efunu* angu ne ho fĩ wɔ ne manfo mu.+ 2 Nanso ne busuani a ɔbɛn no pɛɛ, ne maame, ne papa, ne ba, ne nuabarima 3 anaa ne nuabea, ɔbaabun a ɔbɛn no a ɔnyɛ obi yere de, obetumi ama wɔagu ne ho fĩ.* 4 Na ɔmmma ɔbea a ɔwɔ wura nngu ne ho fĩ wɔ ne man mu na ne ho anhura. 5 Ɛnsɛ sɛ wɔwerɛw wɔn ti ho,+ na wonnyi wɔn bogyesɛ ano,+ na wɔmmfa biribi mmmotabota wɔn ho.+ 6 Wɔnyɛ kronn wɔ wɔn Nyankopɔn anim,+ na wonngu wɔn Nyankopɔn din ho fĩ,+ efisɛ wɔn na wɔbɔ Yehowa ogya afɔre na wɔde aduan ba Onyankopɔn anim;+ enti wɔnyɛ kronn.+ 7 Wɔmmfa+ ɔbea aguaman+ anaa nea ne ho ahura anaa nea ne kunu agyaa no,+ efisɛ ɔyɛ kronn wɔ ne Nyankopɔn anim. 8 Enti tew ne ho,+ efisɛ ɔno na ɔde wo Nyankopɔn aduan ba. Ɛsɛ sɛ ɔyɛ kronkron,+ efisɛ me Yehowa a meretew mo ho no, meyɛ kronkron.+ 9 “‘Sɛ ɔsɔfo babea dan aguaman de gu ne ho fĩ a, wagu ne papa ho fĩ. Wɔnhyew ɔbea no wɔ ogya mu.+ 10 “‘Na ɔsɔfo panyin a wobeyi no afi ne nuanom mu ahwie ɔsrango agu ne mpampam+ ama no tumi* sɛ ɔnhyɛ asɔfotade+ no de, ɛnsɛ sɛ ogyaw ne ti nhwi basaa,+ na ɛnsɛ sɛ osuan n’atade mu.+ 11 Ɛnsɛ sɛ ɔbɛn efunu* biara ho.+ Ɔmmma ne papa anaa ne maame mpo nngu ne ho fĩ. 12 Afei ɛnsɛ sɛ ofi kronkronbea hɔ, na onngu ne Nyankopɔn kronkronbea no ho fĩ,+ efisɛ ahosohyira sɛnkyerɛnne, Onyankopɔn srango+ no, wɔ ne so. Mene Yehowa. 13 “‘Ɔbaabun na ɔnware no.+ 14 Ɔbea kunafo anaa nea ne kunu agyaa no anaa nea ne ho ahura anaa aguaman de, ɔmmfa wɔn mu biara. Mmom ɔnware ne man muni a ɔyɛ ɔbaabun. 15 Na ɛnsɛ sɛ ogu ne mma ho fĩ wɔ ne man mu,+ efisɛ me Yehowa na meretew ne ho.’”+ 16 Yehowa toaa so ka kyerɛɛ Mose sɛ: 17 “Ka kyerɛ Aaron sɛ, ‘W’asefo awo ntoatoaso nyinaa mu no, ɔbarima biara a dɛm wɔ ne ho+ mmma ne Nyankopɔn anim sɛ ɔde n’aduan rebrɛ no.+ 18 Obiara a dɛm wɔ ne ho biara mmma m’anim: onifuraefo, apakye, hwensin, nea ne honam akwaa bi boro so,+ 19 nea ne nan anaa ne nsa mu abu, 20 afũ, nea watwintwam,* nea yare bi wɔ n’ani so, nea wadɔ ntwom anaa nea ɛyam wɔ ne ho, nea ne hwewa mu aba abɔ.+ 21 Aaron aseni biara a dɛm wɔ ne ho ntumi mma Yehowa anim mmɛbɔ ogya afɔre mma no.+ Dɛm wɔ ne ho nti ontumi mma ne Nyankopɔn anim sɛ ɔde n’aduan rebrɛ no.+ 22 Obetumi adi ne Nyankopɔn aduan, akronkronne mu ade kronkron+ ne akronkronne+ no bi. 23 Nanso dɛm+ no nti ɔrentumi mma ntwamutam+ anaa afɔremuka+ no ho. Ɛnsɛ sɛ ogu me kronkronbea no ho fĩ,+ efisɛ me Yehowa na meretew wɔn ho.’”+ 24 Mose de asɛm no too Aaron ne ne mma ne Israelfo nyinaa anim.\n^ Kyerɛ sɛ, obetumi akɔ wɔn ayi.\n^ Hwɛ Ex 28:41 ase hɔ asɛm.\n^ Hwɛ 21:1 ase hɔ asɛm.\n^ Ebetumi akyerɛ epira anaa nea yare ama wafɔn ayɛ ketekete.


Забур 148 CARS - Nnwom 148 AKCB\nMonkamfo Awurade mfi ɔsorosoro,\nmonkamfo no wɔ ɔsoro sorɔnsorɔmmea.\n2Nʼabɔfo nyinaa, monkamfo no,\nne ɔsoro asafo nyinaa, monkamfo no.\n3Owia ne ɔsram, monkamfo no,\nnsoromma a ɛhyerɛn nyinaa, monkamfo no.\n4Monkamfo no, ɔsoro mu soro\nne mo nsu a mowɔ ɔsoro atifi.\n5Momma wɔn nyinaa nkamfo Awurade din,\nefisɛ ɔno na ɔhyɛ ma wɔbɔɔ wɔn.\n6Ɔde wɔn sisii hɔ afebɔɔ;\nna ɔmaa ɔhyɛ nsɛm bi a ɛrentwa mu da.\n7Monkamfo Awurade mfi asase so,\nmo po kɛse mu abɔde ne po bun nyinaa,\n8anyinam ne mparuwbo, sukyerɛmma ne omununkum,\nahum a moyɛ nʼapɛde,\n9mo mmepɔw ne nkoko nyinaa,\nnnua a ɛsow aba ne sida nyinaa,\n10nwura mu mmoa ne anantwi,\nabɔde nketewa ne nnomaa a wotu,\n11asase ne amanaman nyinaa so ahemfo,\nmo mmapɔmma ne asase sodifo nyinaa,\n12mmerante ne mmabaa,\nmmasiriwa ne mmofra nso.\n13Ma wɔnkamfo Awurade din,\nna ne din so sen din biara;\nnʼanuonyam korɔn wɔ asase ne ɔsoro so.\n14Wapagyaw mmɛn bi ama ne nkurɔfo,\nnʼahotewfo nyinaa nkamfo;\nIsraelfo, nnipa a wɔda ne koma so no nkamfo.\nAKCB : Nnwom 148


1 Mose 38 AKCB – Matteus 38 LB | Biblica\n1 Mose 38 AKCB – Matteus 38 LB\n1Saa bere no mu ara na Yuda tu fii ne nuabarimanom no nkyɛn ne Adulamni barima bi a wɔfrɛ no Hira kɔtenae. 2Ɛhɔ na Yuda kohyiaa Kanaanni beae bi a ɔyɛ ɔbarima bi a wɔfrɛ no Sua no babea. Yuda waree Sua babea no. 3Sua babea no nyinsɛn woo ɔbabarima, na wɔtoo no din Er. 4Sua babea no san nyinsɛn woo ɔbabarima bio. Wɔtoo abofra no din Onan. 5Sua babea no nyinsɛn ne mprɛnsa so wɔ Kesib, woo ɔbabarima bio. Saa abarimaa no nso wɔtoo no din Sela.\n6Bere a Yuda abakan Er nyin no, wɔwaree ababaa bi a wɔfrɛ no Tamar maa no. 7Esiane sɛ na Yuda abakan Er yɛ omumɔyɛfo wɔ Awurade anim no nti, Awurade kum no.\n8Er wu akyi no, Yuda ka kyerɛɛ Er akyiba Onan se, “Ɛsɛ sɛ woware okunafo Tamar, sɛnea yɛn amanne te no, na sɛ wo ne no wo a, mma no ayɛ wo nua no diadefo.” 9Esiane sɛ na Onan mpɛ sɛ ɔbɛwo akyɛ a mmofra no renyɛ nʼankasa mma nti, sɛ ɔne okunafo Tamar kɔda a, ɔmma ne ho nsu no ngu ɔbea no mu. Mmom, ɔma no gu fam sɛnea ɛbɛyɛ a, ɔrenwo ɔba a ɛbɛyɛ ne nua owufo no de. 10Esiane sɛ nea ɔyɛe no ansɔ Awurade ani, sɛ ɔmpɛ sɛ ɔwo ba ma ne nua owufo no nti, okum ɔno nso.\n11Na Yuda ka kyerɛɛ nʼase okunafo Tamar se, “Tu na kɔtena wʼagya fi sɛ okunafo kosi sɛ me babarima Sala benyin.” Na osuro sɛ, Sela nso bewu, sɛnea ne nuanom mpanyimfo Er ne Onan wuwui no. Enti Tamar tu kɔtenaa nʼagya fi hɔ.\n12Mmere bi akyi no, Yuda yere a ɔyɛ Sua babea no nso wui. Bere a woyii Yuda fii kuna mu no, ɔkɔɔ ne nguanhotwitwafo nkyɛn wɔ Timna. Ɔrekɔ no, ɔne nʼadamfo Adulamni Hira na ɛkɔe.\n13Obi bɛbɔɔ Tamar amanneɛ se, “Wʼase Yuda rebɛsen akɔ Timna akotwitwa ne nguan ho nwi.” 14Enti Tamar yii ne kuna ntade no guu hɔ. Ɔfaa nkataanim kataa nʼanim, sɛnea ɛbɛyɛ a obiara nhu sɛ ɛyɛ ɔno Tamar, na ɔkɔtenaa Enaim kurotia wɔ Timna kwan so. Efisɛ ohuu sɛ Sela anyin de, nanso na Yuda mmaa ne babarima no kwan mma ɔmmɛwaree no ɛ.\n15Bere a Yuda huu Tamar no, na osusuw sɛ ɔyɛ ɔbea guamanfo bi, efisɛ na wakata nʼanim. 16Yuda kɔɔ Tamar nkyɛn wɔ kwankyɛn hɔ a, na onnim sɛ ɔyɛ nʼase. Yuda ka kyerɛɛ no se, “Ma yɛnkɔ mprempren ara na me ne wo nkɔda.”\nTamar bisaa no se, “Sɛ me ne wo kɔda a, wobɛma me dɛn?”\n17Yuda buae se, “Mɛma wɔde ɔpapo afi me nguankuw no mu abrɛ wo.”\nTamar bisaa no bio se, “Ansa na wode ɔpapo no bɛba no, dɛn na wode bedi wo ho akagyinamu?”\n18Yuda nso bisaa no se, “Dɛn ade na wopɛ sɛ mede di me ho akagyinamu?”\nTamar buae se, “Nea wode bedi wo ho akagyinamu ne wo nsa so kaa ne ne hama ne saa pema a wukura yi.” Enti Yuda de saa nneɛma yi nyinaa maa Tamar ne no kɔda ma onyinsɛnee. 19Tamar fii hɔ akyi no, okoyii ne nkataanim no guu hɔ, san faa ne kunatam no furae.\n20Yuda de ɔpapo no maa nʼadamfo Adulamni no sɛ, ɔmfa nkɔma ɔbea no, na onnye nneɛma a ɔde dii ne ho akagyinamu no mmrɛ no, nanso wanhu no. 21Obisaa kurom hɔfo no se, “Ɛhe na hyiadan mu ɔbea guamanfo a na ɔte Enaim kwankyɛn frɛfrɛ mmarima no wɔ?”\nWobuaa no se, “Yenni hyiadan mu ɔbea guamanfo biara wɔ ha.”\n22Enti ɔsan kɔɔ Yuda hɔ, kɔka kyerɛɛ no se, “Manhu no. Na kurom hɔfo nso kae se, ‘Hyiadan mu ɔbea oguamanfo38.22 Na saa nguamanfo yi rekɔyɛ sɛ saa bere no aguaman anyame no. biara nni ha.’ ”\n23Yuda nso kae se, “Ma no mfa nneɛma no, na anyɛ saa a wɔbɛserew yɛn. Wo ara wudi ho adanse sɛ memaa wode ɔpapo no kɔe, nanso woanhu no.”\n24Ɛbɛyɛ asram abiɛsa akyi no, Yuda tee sɛ nʼase Tamar abɔ aguaman, anyinsɛn.\nƆtee saa asɛm no, ɔkae se, “Monkɔkyere no mmra, na yɛnhyew no nkum no.”\n25Wɔkɔkyeree Tamar de no reba abekum no no, ɔsoma ma wɔkɔka kyerɛɛ nʼase Yuda se, “Onipa a ne nneɛma ni no na ɔne me nyinsɛnee. Monhwɛ sɛ mubehu onipa ko a saa nsa so kaa ne ne hama ne pema yi yɛ ne de no ana.”\n26Yuda gye too mu se, saa nneɛma no yɛ ne dea. Ɔtoaa so se, “Ɔbea yi yɛ ɔtreneeni sen me, efisɛ mamfa no amma me babarima Sela anware.” Efi saa bere no, Yuda ankɔ Tamar ho bio.\n27Tamar awo duu so no, ɔwoo nta. 28Bere a ɔrewo no, nta no mu baako de ne nsa dii kan bae. Enti ɔbea a ɔregye no awo no de asaawa kɔkɔɔ bɔɔ abofra no bakɔn, kae se, “Oyi na wɔwoo no kan.” 29Saa abofra no twee ne nsa san kɔɔ mu. Ɔsan twee ne nsa kɔɔ mu no, wɔwoo ne nua a ɔka ne ho no mmom. Na ɔwogyefo no kae se, “Abususɛm bɛn ni!” Wɔtoo no din Peres. 30Akyiri no, ɔwoo ne nuabarima a na asaawa kɔkɔɔ bɔ ne nsakɔn no. Wɔtoo ɔno nso din Serah.\nAKCB : 1 Mose 38


10 Anuanom, nokwasɛm ne sɛ, nea me koma pɛ, ne m’adesrɛ a mede to Onyankopɔn anim ma wɔn ne sɛ wobenya nkwa.+ 2 Efisɛ midi wɔn adanse sɛ wɔwɔ Onyankopɔn ho nnamyɛ+ de, nanso ɛnyɛ nokware nimdeɛ mu;+ 3 na esiane sɛ wonnim Onyankopɔn trenee+ na mmom wɔpɛ sɛ wɔde wɔn ankasa de si hɔ+ nti, wɔammrɛ wɔn ho ase anhyɛ Onyankopɔn trenee ase.+ 4 Na Kristo ne Mmara no awiei+ na ama obiara a ogye di no akɔ trenee mu.+ 5 Na Mose kyerɛwee sɛ onipa a ɔyɛ adetrenee wɔ Mmara no mu no nam so benya nkwa.+ 6 Nanso trenee a efi gyidi mu no kasa saa kwan yi so: “Nka wɔ wo koma mu+ sɛ, ‘Hena na ɔbɛforo akɔ soro?’+ kyerɛ sɛ, ɔbɛkɔ akɔfa Kristo+ de no asian; 7 anaasɛ ‘Hena na obesian akɔ ebun+ mu?’ kyerɛ sɛ, ɔbɛkɔ akɔfa Kristo afi awufo mu aba.”+ 8 Mmom no dɛn na ɛka? “Asɛm no bɛn wo, ɛwɔ w’anom ne wo komam”;+ kyerɛ sɛ, gyidi “asɛm”+ a yɛka no.+ 9 Na sɛ wopae mu ka saa ‘asɛm a ɛwɔ w’ankasa anom’+ no, sɛ Yesu ne Awurade,+ na wugye di wɔ wo koma mu sɛ Onyankopɔn nyan no fii awufo mu+ a, wobegye wo nkwa.+ 10 Na koma+ na wɔde gye di kɔ trenee mu, na ano na wɔde pae mu ka+ kɔ nkwagye mu. 11 Na Kyerɛwnsɛm no ka sɛ: “Obiara a ogye no di+ no nsa rensi fam.”+ 12 Na nsonsonoe biara nni Yudani ne Helani ntam,+ efisɛ Awurade koro no ara na odi obiara so, nea ɔyɛ ɔdɛɛfo+ ma wɔn a wɔfrɛ no nyinaa no. 13 Na “obiara a ɔbɛbɔ Yehowa din afrɛ no no, wobegye no nkwa.”+ 14 Nanso ɛbɛyɛ dɛn na wɔbɛbɔ nea wonnye no nni no din?+ Ɛbɛyɛ dɛn nso na wobegye nea wɔntee ne ho asɛm no adi? Na sɛ obi anka asɛm no nso a, ɛbɛyɛ dɛn na wɔbɛte?+ 15 Na sɛ wɔansoma wɔn nso a, ɛbɛyɛ dɛn na wɔbɛka asɛm no?+ Sɛnea wɔakyerɛw sɛ: “Wɔn a wɔka nneɛma pa ho asɛmpa no nan ase yɛ fɛ dɛn ara!”+ 16 Nanso, ɛnyɛ wɔn nyinaa na wotiee asɛmpa no.+ Na Yesaia ka sɛ: “Yehowa, hena na wagye nea wɔte fii yɛn hɔ no adi?”+ 17 Enti gyidi nam nea wɔte so.+ Nea wɔte no nso nam Kristo ho asɛm so.+ 18 Nanso mibisa sɛ, so wɔante? Hwɛ, nokwarem no, “wɔn nne kɔɔ wiase nyinaa,+ na wɔn nsɛm duu asase ano baabiara.”+ 19 Nanso mibisa sɛ, so na Israel nnim?+ Nea edi kan no Mose ka sɛ: “Menam wɔn a wɔnyɛ ɔman so behuru mo bo; menam ɔman agyimfo so bɛhyɛ mo abufuw denneennen.”+ 20 Nanso Yesaia si ne bo ka no pen sɛ: “Wɔn a na wɔnhwehwɛ me na wohuu me;+ medaa me ho adi kyerɛɛ wɔn a na wommisa m’akyi kwan.”+ 21 Nanso ɛdefa Israel ho de, ɔka sɛ: “Matrɛw me nsam daa nyinaa ama ɔman asoɔdenfo+ ne nyiyianofo.”+


Matouš 6 SNC – Mateo 6 AKCB | Biblica\nMatouš 6 SNC – Mateo 6 AKCB\nNyaatwom Papayɛ Ho Kɔkɔbɔ\n1“Monhwɛ yiye na moanyɛ papa ankyerɛ nnipa amfa ampɛ anuonyam. Sɛ moyɛ saa a, morennya mfaso biara mfi mo Agya a ɔwɔ ɔsoro no nkyɛn.\n2“Sɛ woyɛ papa a mmɔ no dawuru sɛnea nyaatwomfo yɛ wɔ asɔredan mu ne mmɔnten so no. Merema mo ate sɛ saa nnipa no anya wɔn akatua dedaw. 3Sɛ woyɛ papa a, mma obiara nhu, mpo sɛ wode wo nsa nifa yɛ papa a, mma wo nsa benkum nhu, 4na wʼagya a onim kokoa mu nsɛm nyinaa no betua wo ka.\nNyaatwom Mpaebɔ Ho Kɔkɔbɔ\n5“Na sɛ morebɔ mpae a, mommmɔ mpae sɛnea nyaatwomfo gyina asɔredan mu ne mmɔnten so bɔ mpae de pɛ nnipa anim anuonyam no. Merema moate ase sɛ, saa nnipa no anya wɔn akatua dedaw. 6Sɛ wobɔ mpae a, hyɛn wo dan mu, na to wo pon mu, na bɔ wʼAgya a wonhu no no mpae, na wʼAgya a onim kokoa mu nsɛm no betua wo ka. 7Sɛ mobɔ mpae a, monnkasakasa bebree, nti nsɛm mu nsusuw sɛ, sɛ moyɛ saa a na Onyankopɔn betie mo. 8Mo Agya Nyankopɔn nim nea ehia mo nyinaa ansa na mubisa no.\n9“Enti saa ɔkwan yi so na momfa mmɔ mpae:\n“ ‘Yɛn Agya a wowɔ ɔsoro,\nwo din ho ntew.\nNea wopɛ nyɛ wɔ asase so,\nsɛnea ɛyɛ wɔ ɔsoro.\n11Ma yɛn, yɛn daa aduan nnɛ,\n12na fa yɛn aka kyɛ yɛn,\nsɛnea yɛde kyɛ wɔn a wɔde yɛn aka.\n13Nnyaa yɛn nkɔ sɔhwɛ mu.\nNa yi yɛn fi ɔbɔnefo no nsam.’\n14Sɛ mode wɔn a wɔfom mo mfomso kyɛ wɔn a, mo nso mo ɔsoro Agya no de mo mfomso bɛkyɛ mo. 15Nanso sɛ moamfa wɔn a wɔfom mo mfomso ankyɛ wɔn a, mo ɔsoro Agya no nso remfa mo mfomso nkyɛ mo.”\nNyaatwom Mmuadadi Ho Kɔkɔbɔ\n16“Sɛ mudi mmuada a, monnyɛ mo anim mmɔbɔmmɔbɔ sɛnea nyaatwomfo di mmuada a wɔyɛ de pɛ nnipa anim anuonyam no. Merema mo ate ase sɛ, saa nnipa no anya wɔn akatua dedaw. 17Sɛ wudi mmuada a, serɛn wo ti, na hohoro wʼanim, na ma wʼanim nyɛ frɔmfrɔm, 18na mma nnipa nhu sɛ woredi mmuada, gye wʼAgya a ohu nea woyɛ wɔ kokoa mu nyinaa no nko ara; na wʼAgya a onim kokoa mu nsɛm nyinaa no betua wo ka.\n19“Monnhyehyɛ mo agyapade wɔ asase yi so, nea ntɛferɛw betumi awe, na ebetumi agye nkannare na asɛe, na akorɔmfo betumi awia. 20Mmom monhyehyɛ mo agyapade wɔ ɔsoro, nea ntɛferɛw ntumi nwe, na entumi nnye nkannare nsɛe, na akorɔmfo ntumi nwia. 21Na nea wʼagyapade wɔ no, ɛhɔ na wo koma nso wɔ.\n22“Wʼani yɛ wo nipadua kanea. Ɛno nti sɛ wʼani ye a, na wo nipadua nyinaa yɛ hann. 23Nanso sɛ wʼaniwa nye a, ɛma wo nipadua no nyinaa dan sum tumm. Enti sɛ hann a ɛwɔ wo mu no yɛ sum a, na wo nipadua no yɛ sum kabii.\n24“Obiara ntumi nsom awuranom baanu, efisɛ ɔyɛ saa a, ɔbɛdɔ ɔbaako na watan ɔbaako anaasɛ, ɔbɛsom ɔbaako yiye na wabu ɔbaako animtiaa. Morentumi nsom Onyankopɔn ne ahonyade.\n25“Eyi nti na mitu mo fo se, munnnwinnwen nea mubedi anaa nea mobɛnom anaa nea mubefura ho. Mowɔ ɔkra ne nipadua a ɛsom bo sen nea mubedi ne nea mubefura. 26Monhwɛ wim nnomaa, wonnua aba na wontwa aba mmoaboa ano mfa nsie, nanso mo Agya a ɔwɔ ɔsoro no ma wɔn aduan di. Monnsom bo nsen wɔn ana? 27Mo mu hena na ɔdwene a adwennwene no betumi ato ne nkwa nna so simmasin mpo?\n28“Adɛn nti na mudwinnwen ntama ho? Monhwɛ afifide bi sɛ wuram nhwiren, wɔnnwene ntama ho. 29Nanso Salomo ahonya ne nʼanuonyam nyinaa akyi no, na nʼahoɔfɛ nnu wuram nhwiren yi. 30Na sɛ Onyankopɔn tumi fura afifide a ɛwɔ hɔ nnɛ na ɔkyena enni hɔ ntama a, mo a mo gyidi sua, ɛbɛyɛ dɛn na ɔrentumi mma mo nea ehia mo? 31Enti munnnwinnwen nea mubedi, nea mobɛnom anaasɛ nea mubefura ho. 32Na wɔn a wonni gyidi no na bere biara wodwen saa nneɛma no ho. Na mo de, mo Agya a ɔwɔ ɔsoro no nim sɛ eyinom nyinaa ho hia mo. 33Enti monhwehwɛ Onyankopɔn Ahenni ne ne trenee kan, na ɔde nea ehia mo nyinaa bɛka mo ho. 34Enti munnnwinnwen ɔkyena ho. Onyankopɔn no ara de nea ehia mo no bɛma mo. Ɛda biara ne mu nsɛm.\nAKCB : Mateo 6


Nyansahu ne Bible Hyia? | Bible Nsɛmmisa\nKENKAN WƆ Afrikaans Albanian Altai Alur American Sign Language Amharic Arabic Arabic (Lebanon) Argentinean Sign Language Armenian Armenian (West) Assamese Australian Sign Language Azerbaijani Azerbaijani (Cyrillic) Bashkir Basque Batak (Karo) Batak (Toba) Belize Kriol Bengali Betsimisaraka (Southern) Bicol Bislama Bissau Guinean Creole Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chuvash Cibemba Cinamwanga Cinyanja Colombian Sign Language Croatian Czech Czech Sign Language Dangme Danish Dari Dutch Ecuadorian Sign Language Efik Emberá (Catío) Emberá (Chamí) Emberá (Northern) English Estonian Ewe Fante Faroese Fijian Finnish Fon Frafra French French Sign Language Futuna (East) Ga Galician Georgian German German Sign Language Greek Greenlandic Guarani Guatemalan Sign Language Gujarati Gun Haitian Creole Hamshen (Armenian) Hamshen (Cyrillic) Hausa Hebrew Hiligaynon Hindi Huastec (San Luis Potosi) Hungarian Hunsrik Iban Icelandic Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Creole Japanese Japanese Sign Language Javanese Kabardin-Cherkess Kabuverdianu Kachin Kalanga (Botswana) Kannada Kazakh Kekchi Khakass Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwanyama Laotian Latvian Lingala Lithuanian Lomwe Low German Luganda Lunda Luo Luvale Luxembourgish Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mari Martiniquan Creole Mashi Mauritian Creole Maya Mexican Sign Language Mingrelian Mixtec (Guerrero) Mizo Mongolian Myanmar Nahuatl (Huasteca) Ndebele (Zimbabwe) Ndonga Nepali Ngabere Niuean Norwegian Nyungwe Nzema Okpe Oromo Ossetian Otetela Pangasinan Papiamento (Aruba) Papiamento (Curaçao) Paraguayan Sign Language Persian Pidgin (West Africa) Polish Polish Sign Language Pomeranian Portuguese Portuguese (Portugal) Punjabi Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Tena) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Vlax, Russia) Ronga Russian Russian Sign Language Réunion Creole Samoan Sango Sateré-Mawé Sepedi Sepulana Serbian Serbian (Roman) Sesotho (Lesotho) Shona Sidama Silozi Sinhala Slovak Slovak Sign Language Slovenian Solomon Islands Pidgin Somali South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Tagalog Tahitian Talian Tamil Tandroy Tankarana Tarascan Tatar Telugu Tetun Dili Thai Tigrinya Tiv Tongan Totonac Tsonga Tswana Turkish Turkmen Tuvinian Twi Tzeltal Tzotzil Ukrainian Umbundu Urdu Urhobo Uzbek Uzbek (Roman) Valencian Venda Venezuelan Sign Language Vietnamese Wallisian Waray-Waray Wayuunaiki Welsh Wichi Wolaita Xhosa Yoruba Zapotec (Lachiguiri) Zulu\nAudio Baabi a wubetumi atwe nneɛma abɔ atie Nyansahu ne Bible Hyia?\nAane. Nea enti a ɛte saa ne sɛ, ɛwom sɛ Bible nyɛ nyansahu nhoma deɛ, nanso nyansahu ho asɛm a Bible ka biara yɛ nokware. Nhwɛso a edidi so yi bɛma yɛahu sɛ nyansahu ne Bible hyia, na nyansahu ho nsɛm a Bible kae no yɛ nokware. Ɛbɛsan ama yɛahu sɛ, bere a wɔkyerɛw Bible no, na nnipa binom kura nneɛma ho adwene a ɛne nyansahu nhyia koraa.\nƆsoro, asase, ne emu nneɛma nyinaa wɔ mfiase. (Genesis 1:1) Nanso, anansesɛm ne atetesɛm kyerɛ sɛ, ɛnyɛ obi na ɔbɔɔ ɔsoro, asase, ne emu nneɛma nyinaa. Mmom na nneɛma atu afra ayɛ basaa; ɛdede mu ara na biribiara bae. Ná Babilonfo nso gye di sɛ, anyame a wɔbɔɔ biribiara a ɛwɔ soro ne asase so no, wofi ɛpo mmienu mu na wɔbae. Anansesɛm foforo nso kyerɛ sɛ kosua kɛse bi na ɛpaee maa ɔsoro, asase ne emu nneɛma nyinaa fi bae.\nObi na ahyehyɛ abɔde mu mmara a ɛma biribiara kɔ so pɛpɛɛpɛ wɔ soro ne asase so no. Ɛnyɛ anyame bi na wɔhyɛ baabi repiapia nneɛma. (Hiob 38:33; Yeremia 33:25) Wokɔ wiase baabiara a, atosɛm a wɔka ne sɛ yɛwɔ anyame bi wɔ hɔ a wotumi yɛ nea wɔpɛ biara. Na ɛtɔ mmere bi mpo a wotumi twe nnipa aso yayaayaw, nanso nnipa ntumi nyɛ ho hwee.\nAsase no sɛn ahunu mu a hwee nkura mu. (Hiob 26:7) Tete no, na nnipa pii gye di sɛ asase yɛ tratraa, na ɔbran bi na ɔsõ. Ebi nso ka sɛ na esi aboa bi te sɛ ɛkoɔ anaa akyekyere akyi.\nSɛ awia bɔ po anaa nneɛma foforo so a, nsu a ɛtwe fi mu no kɔ soro kɔdan mununkum. Afei ɛsan dan nsu, sukyerɛmma anaa asukɔtweaa na ɛtɔ gu asase so. Eyi nyinaa kogu asubɔnten ne asuti ahorow mu. (Hiob 36:27, 28; Ɔsɛnkafo 1:7; Yesaia 55:10; Amos 9:6) Tete no, na Greekfo susuw sɛ ɛpo nsu wɔ asase ase, na ɛno na epuw bɛyɛ asubɔnten ahorow no. Wokuraa saa adwene yi mu ara besii bɛyɛ afe 1800 mu.\nMmepɔw tumi fi asase mu ba na etumi dwiriw gu. Mmepɔw a yehu no nnɛ no, kan no na ne nyinaa wɔ po ase. (Dwom 104:6, 8) Nanso, wɔka wɔ anansesɛm ahorow mu sɛ anyame bi na wɔmaa mmepɔw besisii hɔ sɛnea yehu no.\nSɛ yedi yɛn ho ni a, yɛntaa nyare. Mmara a wɔde maa Israelfo no, na ebi ne sɛ, sɛ obi de ne nsa ka obi a wawu a, ɛsɛ sɛ ɔhoro n’atade. Sɛ obi nya nsanyare a, ɛsɛ sɛ woyi no fi nnipa mu de no kosie baabi. Afei sɛ wogya wɔn anan a, ɛsɛ sɛ wɔkata so yiye. (Leviticus 11:28; 13:1-5; Deuteronomium 23:13) Nanso bere a wɔde saa ahyɛde yi maa Israelfo no, na Egyptfo fa akwan horow so sa yare. Emu baako ne sɛ, sɛ kuru tu obi a, na wotumi de nnipa tiafi to so.\nWohwɛ Bible mu yiye paa a, wubehu sɛ mmuae no yɛ dabi. Nyansahu ho nsɛm a Bible ka no, nea nkurɔfo ka ma ɛyɛ te sɛ nea mfomso wɔ ho no bi na edidi so yi:\nAtosɛm: Bible ka sɛ wɔde nnansia a emu biara yɛ nnafua 24 na ɛbɔɔ soro ne asase ne biribiara a ɛwɔ mu.\nNokwasɛm: Bible ka sɛ Onyankopɔn bɔɔ soro ne asase ne biribiara a ɛwɔ mu. Ankyerɛ bere pɔtee a ɔhyɛɛ ase bɔɔ nneɛma. (Genesis 1:1) Afei nso, adebɔ nna a wɔkaa ho asɛm wɔ Genesis ti 1 no yɛ bere pɔtee bi a yennim ano. Bere dodow a wɔde bɔɔ ɔsoro ne asase nyinaa mpo no, wɔfrɛ no “da” baako.—Genesis 2:4.\nAtosɛm: Bible ka sɛ wodii kan bɔɔ afifide ansa na wɔrebɔ awia a ɛboa afifide ma ɛyɛ n’aduan no.—Genesis 1:11, 16.\nNokwasɛm: Bible ka sɛ wodii kan bɔɔ awia ansa na wɔrebɔ afifide. Awia ka nsoromma a ɛwɔ “ɔsoro” a wɔbɔe no ho. (Genesis 1:1) Adebɔ “da” a edi kan no, awia hann bɛtɔɔ asase no so. Bere a eduu adebɔ “da” a ɛtɔ so mmiɛnsa no, na wim ada hɔ, afei na awia hann no ano ayɛ den a ebetumi aboa afifide ma ayɛ n’aduan. (Genesis 1:3-5, 12, 13) Akyiri yi koraa na awia no yii no ho ma sɛ wugyina asase so a wutumi hu awia no yiye.—Genesis 1:16.\nAtosɛm: Bible ka sɛ awia no kyini fa asase no ho.\nNokwasɛm: Ɔsɛnkafo 1:5 ka sɛ: “Owia nso pue, na ɛkɔtɔ; ɛde ahopere kɔ n’afã, na ɛhɔ na ɛsan pue fi.” Sɛ wugyina asase so a ɛyɛ wo sɛ awia no pue fi baabi na akɔtɔ wɔ baabi foforo. Wei ho asɛm ara na Bible no reka. Ɛnnɛ mpo obi betumi aka sɛ ‘awia pue na ɛkɔtɔ,’ nanso na onim sɛ asase mmom na ekyini fa awia no ho.\nAtosɛm: Bible ka sɛ asase yɛ tratraa.\nNokwasɛm: Bible de nsɛm “asase ano” di dwuma de kyerɛ asase no mmeae a ɛwɔ akyirikyiri “nohoa.” Wei nkyerɛ sɛ asase no yɛ tratraa anaa wubetumi akɔ ara akosi n’ano. (Asomafo Nnwuma 1:8) Saa ara nso na asɛm “asase no afanan” yɛ kasakoa a ɛkyerɛ asase so nyinaa. Ɛnnɛ obi betumi aka sɛ, nnipa fi apuei, atɔe, atifi, ne anafo de akyerɛ asɛm koro no ara.—Yesaia 11:12; Luka 13:29.\nBible Bible Nsɛmmisa Ho Mmuae Bible Ne Nyansahu Hyia Nyansahu Ne Bible\nYehowa Adansefo Gye Di sɛ Nnansia Paa na Onyankopɔn De Bɔɔ Wiase?\nWunim sɛ asɛm a ebinom ka sɛ nnansia paa na wɔde bɔɔ wiase no ne Bible nhyia?\nShare Share Nyansahu ne Bible Hyia?\nijwbq asɛm 82\nBere Bɛn Na Onyankopɔn Fii Ase Bɔɔ Ɔsoro Ne Asaase?\nNea Nyansahu Ayɛ Ama Wo


Wo fi ɔwԑn aban ahyehyԑde no mu – na woakɔ ԑhe? – 4Jehovah (Yehowa)\nPosted in Asoeɛ, Nsԑmmisa Wɔtaa Bisaa ne Mmoa a Wɔde ma Yehowa Adansefo, Woafi Yehowa Adansefo mu\nNanso, bere a Ɔkyerԑ sԑ ɔne Nokware no, Ɔwԑn Aban Asafo no reyi yԑn asotire wɔ Onipa a yebetumi akɔ ne nkyԑn. Adwene a ԑwɔ kyerԑwnsԑm yi mu a wɔka fa wɔnho no yԑ nea ԑfa Yesu Kristo, Onyankopɔn Ba no ho ankasa. Yesu ne Onnii a na N’akyidifo no ԑrekasa akyerԑ no sԑ “Awurade Hena nkyԑn na yԑnkɔ? Wo na wowɔ daa nkwa nsԑm na yԑagye adi na yԑabehu sԑ wone Ɔkronkronni a Ofi Onyankopɔ nkyԑn”-Yohane 6:68-69 Wiase Foforo Nkyerԑase-WFN. Ԑnyԑ Ahyehyԑde na na wɔreka ho asԑm. Afei “Nokware no” nnyԑ Ahyehyԑde nso. Kyerԑwnsԑm ada no adi sԑ Yesu ankasa ne “Ɔkwan no ne Noware no ne Nkwa no”. (Yohane 14:6 Modern Language Bible)\nSԑ Adansefo no, wɔkyerԑԑ yԑn sԑ ԑsԑ sԑ nnipa “ba Yehowa Ahyehyԑde no mu ama woanya nkwagye” (Ɔwԑn Aban November 15:1981), nanso Yesu ankasa kaee sԑ “Obiara mma Agya no nkyԑn gyesԑ ɔnam me so”.(Yohane 14:6). Asafo no kyerԑ yԑn sԑ “ Nokware Nimdeԑ” ho hia, nanso Yesu kae kyerԑԑ Farasifo sԑ “Morehwehwԑ kyerԑwnsԑm no mu efisԑ modwenee sԑ saayԑ no mubenya daa nkwa nanso eyinom na edi me ho adanse. Nanso mompԑ sԑ moba me nkyԑn na moanya nkwa”(Yohane 5:39-40 WFN)\nEnti, dԑn ne Aba ԑwᴐ nsԑm no mu? Aba ԑwɔ nsԑm no ho ni “Ɔkwan no a ԑde kɔ nkwagye mu a Yesu pae mu kae no nnyԑ Ahyehyԑde bi a obi bԑdɔm anaasԑ Nokware Nimdeԑ a obenya- ԑwom sԑ eyi ho hia de. Ԑsԑ sԑ nkurɔfo ba Yesu nkyԑn tēē. Wɔ apam foforo nhyehyԑe no ɔkwan foforo biara nni hɔ aa ԑkɔ Agya no nkyԑn gyesԑ ɔnam Yesu so.\nOnyankopɔn somaae ne Ba no baae asase so sԑ ɔma “Apam foforo nkɔmhyԑ a ԑwɔ Yeremia Ti 31no nya ne mmamu. Wɔ Apam foforo yi ase no wɔn nyinaa behu Me-Yehowa) efi akumaa so kosi ɔkԑse so, Yehowa anom asԑm ni. “Efisԑ Mede wɔn mmarato befiri wɔn ne wɔn bɔne merennkae bio”(Nkyekyem 34 WFN)\nNnipa abɔnefo nyinaa mpo tuutuufo ne towgyefo akohwifo bae Yesu nkyԑn na wonyae bɔne fafiri. Wɔn bɔne fafiri no yɔ kwa, ԑnyԑ wɔn nnwuma pa bi nti. Eyi hyԑԑ Yuda ɔsom akannifo a na wɔpԑ sԑ nkurɔfo no hwehwԑ trenee abrabɔ denam nhyehyԑe a wode agu wɔn akwan mu. Nanso wɔn a wogyee Yesu toom sԑ wɔn Agyenkwa ani gyee mmoroso sԑ wɔn bɔne adesoa afi wɔn so.\nBio nso na Yeremia nkɔmhyԑ no nnyԑ Apam foforo mma afeha no mu nnipa ketewaa bi, mmom no na ԑno bԑyԑ Onyankopɔn kwan a Ɔne adesamma bedi nsawɔso. Bere a wokumii Yesu no, n’asuafo no suroe sԑ eyi ama wᴐne Onyankopɔn abusuabɔ a ԑnam ne Ba no so to atwaa. Nanso, na wonnim sԑ ԑnte saa. Yesu nyanee bae nkwa mu bio nnansa akyi no, Ɔbԑhyԑԑ ɔne n’akyidifo no ntam abusuabɔ no den, na afei ɔtrԑwee saa abusuabɔ no mu maa nnipa afoforo.\nSԑ nhwԑso no, Paulo ne Onyankopɔn abusuabɔ denam ne Ba ne so no fii ase bere a Yesu yii no ho adi kyerԑԑ no wɔ Damasko kwan so, Na eyi nnyԑ Paulo ne Onyankopɔn Ba no nkitahodi a etwa to, na na ԑyԑ mfiaseԑ kԑkԑ. Mmere bi akyi no Paulo kae mpԑn bi a “Awurade no gyinaae ne nkyԑn maa n’ahoɔden” (2Timoteo 4:17 WFN) bio nso bere a Paulo kae kyerԑԑ Awurade wɔ “nsoԑԑ a ԑwɔ ne honam no (2 Korintofo 12:8-9). Sԑ Yudani a ɔyԑ nsi no , Paulo ne Onyankopɔ anya abusuabɔ dedaw nanso wɔ akyirikyiri. Seesei, sԑ Kristoni no woahu Onyankopɔn ankasa.\nYesu hyԑe n’asuafo no bɔ sԑ Ɔne wɔn benya abusuabɔ ԑte saa, bere a ɔkae sԑ “beae baanu anaa baasa behyiam wɔ ne din mu no na ɔwɔ wɔn mfinimfini” (Mateo 18:20 WFN). Nokwasԑm no, yԑwɔ Yesu bɔhyԑ a ԑne sԑ “nea ɔdɔ Me no M’agya nso bԑdɔ no, na me nso mԑdo no na mayi meho adi akyerԑ no afei nso M’agya bԑdɔ no na yԑbԑba ne nkyԑn ne no atraae” (Yohane 14:21-23 WFN). Living Bible no kaa no tiawa sԑ “sԑ Mԑba nkwa mu bio a ….mԑyi meho adi akyerԑ wɔn a wɔdɔ me na wodi m’asԑm so. Agya no bԑdɔ wɔn nso, na yԑbԑba ne no atraa” (Yohane 14:20-23).\nWɔn a wɔwɔ Apam foforo no mu anya saa Awo foforo no. “Mo, afei, ԑnyԑ honam sintɔ na edi mo so na Honhom, efisԑ sԑ Onyankopɔ Honhom te mo mu a. Na sԑ Obi nni Yesu Kristo Honhom a ɔnyԑ Kristo dea. Sԑ Kristo te wo mu a, wo nipadua awu esiane bɔne nti, nanso wo Honhom no te nkwa mu denam treneeyԑ. Bio nso sԑ Honhom a enyanee Yesu fii owu mu no te wo mu a, Nea Onyanee Kristo fii owu mu no nso bԑma wo nkwa wɔ owu nipadua yi denam ne Honhom a ԑte wo mu so….Wɔn a Onyankopɔn Honhom kyerԑ wɔn kwan no wɔn na wɔyԑ Onyankopɔn mma. Efisԑ moannya Honhom a ԑma moyԑ akoa ma osuro, na mmom woanya Honhom a ama moayԑ mma. Enti yԑteԑԑm sԑ “Abba, Agya” Honhom no ankasa di yԑn ho adanse sԑ yԑyԑ Onyankopɔn mma”(Romafo 8:9-11, 14:16 NIV)\nOnyankopɔn ho adesua ne wone ne dɔ a ԑbenyinii akyi no, wobehu sԑ w’akansa ne Yesu honam ayԑ koro. Eyi ne “Agyidifo Abakan a woakyerԑw wɔn din wɔ soro” (Hebrifo 12:23 NIV). Nokware Agyidifo no a wɔyԑ Kristo nipadua no kyԑn asɔre kuw ne ankorankoro a wɔwɔ anaa wɔnni ɔsom Ahyehyԑde biara nnipa de asi ho mu. Ԑyԑ wɔn a wɔde wɔnho to Yesu Kristo so na wɔhwԑ ne kwan sԑ Ɔne Agyidifo Ti wɔn a wɔde Honhom awo wɔn foforo na woayԑ nipadua biako. “Seesei nipadua no nnyԑ akwaa biako na mmom akwaa pii. Sԑ nnan no ka sԑ “esiane sԑ mennyԑ nsa enti mennka nipadua no ho a, eyi mma ɔnkwati sԑ ɔyԑ nipadua akwaa no bi mpo….Aniwa no nso ntumi nka nkyerԑ nsa no sԑ woho nhia me…(1 Korintofo 12:12-21 NIV). Enti yehia yԑn anuanom mmarima ne mmea a wɔwɔ Kristo mu, mpo sԑ yehu yԑnho sԑ yԑne wɔn tebea nnyԑ pԑ koraa a.\nWɔ mfe bi wɔ Ɔwԑn Aban Ahyehyԑde no mu no misuae sԑ ankorankoro nsusuwii…afotu a efi Ahyehyԑde no hɔ ho asԑmmisa yԑ nea wɔmmma hokwan (Ɔwԑn Aban January 15,1983, kratafa 22). Ԑbԑyԑ den mfiase sԑ kyerԑwnsԑm afotu sԑ “sā onipa bi gyidi nnyԑ den koraa a, monnye no ntom a akasakasa biara mmata ho no bԑyԑ adwuma wɔ Ahyehyԑde no mu. Nnipa gu ahorow, ebinom gye di sԑ wotumi di mogyanam biara ne wɔn a wɔn gyidi yԑ mmerԑw nti wonni ԑnam na mmom nhabama. Wɔn a wodi ԑnam no ԑsԑ sԑ wobuu wɔn a wonni animtiaa. Saa ara na wɔn a wonni ԑnam nso mma wɔnnkasa ntia wɔn a wɔpԑ sԑ wodi biribiara efisԑ Onyankopɔn agye wɔn atoom. Ԑnyԑ wotumi sԑ wobebu obi akoa abomfiaa….Sԑ onipa bi bu nna bi sԑ ԑkyԑn nna bi a na ɔfoforo nso bu nna nyinaa sԑ ԑyԑ pԑ a, ԑsԑ sԑ obiara kura ne nteaseԑ” (Romafo 14:1-5 Yarusalem Bible). So wowɔ saa ntease no wɔ wo nuanom ntam a, ԑnde bere a wone Kristofo afoforo no, wԑ wɔyԑ den anaa mmerԑw no, wobehu sԑ wone wɔn nyinaa bԑhyԑ wɔnho den denam obiara gyidi so. (Romafo 1:12 NIV)\nԐsԑ yԑn nyinaa gye toom sԑnea Asomafo Paulo no yԑe sԑ yebetumi ahu na yԑate Onyankopɔn ho nsԑm ase ketewaa bi mprempren, te sԑ nea yerehwehwԑ yԑn anim wɔ ahwehwԑ a emu yԑ kusuu, nanso ԑbere bi bԑba a yebehu ne ho nsԑm bebree mpu ne mpu. Seesei nea minim nwie pԑyԑ, nanso afei de mebehu nneԑma yiye sԑnea Onyankopɔn hu sԑ ԑfata wɔ me komam mprempren (1Korintofo 13:12). Enti, wɔ bere a Nokware Nimdeԑ a edi mū a ԑfa biribiaara ho nni .hɔ no, ԑyԑ Kristofo hokwan sԑ “ohu” Onyankopɔn denam ankorankoro abusuabɔ a ɔne Yesu Kristo benya. Sԑ wɔnnyԑԑ saa, ԑnde ka kyerԑ Onyankopɔn mprempren sԑ wopԑ sԑ wode Yesu yԑ w’agyenkwa ne w’awurade a woagye no atoom. Ɔto nsa frԑ wo sԑ “Bra me nkyԑn mo nyinaa a wɔde nnesoa asoa mo na moabrԑ na mԑma moanya ɔhome” (Mateo 11:28 TEV). Hwԑ! Migyina wo pon ano rebom,sԑ onipa biara te Me nne na obue Me pon a, Mԑba ne nkyԑn ne no ato nsa adidii” (Adiyisԑm 3:20 KJV). “Saa ara nso na nea ɔdɔ Me no M’agya bԑdɔ no na mԑdɔ no na Mayi Meho adi akyerԑ no pefee” (Yohane 14:21 WFN)\nTagged Nkwagye, Ԑhe na Yԑnkɔ\n← Yesu ɔsɔree fii awufo mu wɔ honhom nipadua a aniwa ntumi nhu?\nWɔapa ɔwɛn aban gyidi ho ntama →


1 Beresosɛm 29 | Intanɛt So Bible| Wiase Foforɔ Nkyerɛaseɛ\n1 Beresosɛm 29:1-30\n29 Ɛnna Ɔhene Dawid ka kyerɛɛ bagua+ no nyinaa sɛ: “Me ba Solomon a Onyankopɔn apaw+ no no yɛ abofra,+ na ɔyɛ mmerɛw, nanso adwuma no sõ, efisɛ abankɛse no nyɛ onipa dea,+ na mmom Yehowa Nyankopɔn dea. 2 Nea m’ahoɔden+ betumi biara, maboaboa ano asie+ ama me Nyankopɔn fie no; sika+ a wɔde bɛyɛ sika nnwuma, dwetɛ a wɔde bɛyɛ dwetɛ nnwuma, kɔbere a wɔde bɛyɛ kɔbere nnwuma, nnade+ a wɔde bɛyɛ nnade nnwuma, nnua+ a wɔde bɛyɛ nnua nnwuma; soham+ abo, nhyehyem abo, abo fɛfɛ a wɔde di adwini, aboɔden abo nyinaa, ne alabasta abo pii pa. 3 Me Nyankopɔn fie a m’ani gye ho+ nti, m’agyapade a ɛsom bo ma me,+ sika ne dwetɛ nyinaa, mede ɛno nso pae so ma me Nyankopɔn fie, mede ka biribiara a maboaboa ano asie ama ofie kronkron+ no ho: 4 Ofir+ sika, dwetikɛse mpem abiɛsa, ne dwetɛ a wɔapa mu dwetikɛse mpem ason a wɔde bedura adan no afasu ho; 5 sika a wɔde bɛyɛ sika nnwuma, dwetɛ a wɔde bɛyɛ dwetɛ nnwuma, ne nea adwumfo de bɛyɛ wɔn nsa ano adwuma nyinaa. Afei, hena na wayi ne yam sɛ ɔde biribi bɛhyɛ ne nsam ama Yehowa?”+ 6 Ɛnna agyanom+ abusuafie mpanyimfo+ ne Israel mmusuakuw mpanyimfo+ ne apem apem+ ne ɔha ha+ so ahwɛfo ne mpanyimfo a wɔhwɛ ɔhene nnwuma+ so no yii wɔn yam de biribi bae. 7 Enti nea wɔde bɛboaa nokware Nyankopɔn fie som adwuma ni: sika no yɛ dwetikɛse mpem anum ne darik mpem du, dwetɛ no yɛ dwetikɛse mpem du, kɔbere dwetikɛse mpem dunwɔtwe ne dade dwetikɛse mpem ɔha.+ 8 Na aboɔden abo a obiara wɔ no, ɔde bɛkaa Yehowa fie akorade no ho, na wɔde hyɛɛ Gersonni+ Yehiel+ nsa. 9 Ɛbaa saa no, ɔman no dii ahurusi sɛ wofi wɔn pɛ mu de biribi aba, efisɛ koma nyinaa mu na wofi yii ntoboa maa Yehowa;+ na Ɔhene Dawid nso de anigye kɛse dii ahurusi.+ 10 Ɛnna Dawid hyiraa+ Yehowa wɔ bagua+ no nyinaa anim, na Dawid kae sɛ: “O Yehowa, yɛn agya Israel+ Nyankopɔn, nhyira nka wo+ daa daa. 11 O Yehowa, wo na kɛseyɛ+ ne tumi+ ne hyerɛn+ ne anuonyam+ ne nidi+ wɔ wo; na nea ɛwɔ ɔsoro ne asase so nyinaa yɛ wo dea.+ O Yehowa, wo na ahenni+ wɔ wo, na wo nso na wokorɔn sen ade nyinaa.+ 12 Wo nkyɛn na ahonya+ ne anuonyam+ fi, na wo na wudi ade nyinaa so;+ tumi+ ne kɛseyɛ+ wɔ wo nsam, na onipa biara kɛseyɛ+ ne n’ahoɔden wɔ wo nsam.+ 13 Afei yɛn Nyankopɔn, yɛda wo ase,+ na yeyi w’anuonyam+ din no ayɛ.+ 14 “Anka hena ne me,+ na hena ne me man, na yɛanya ahoɔden afi yɛn pɛ mu ayi ntoboa sɛɛ?+ Wo na ade nyinaa wɔ wo,+ na wo ara wo nsam na efi na yɛasan de ama wo. 15 Yɛn de, yɛyɛ ahɔho ne atubrafo+ w’anim te sɛ yɛn agyanom nyinaa. Yɛn nna wɔ asase so te sɛ sunsuma,+ na anidaso nnim. 16 O Yehowa, yɛn Nyankopɔn, nneɛma bebree a yɛaboa ano de rebesi ofie ama wo din kronkron yi nyinaa, wo nsam na efi, na ne nyinaa wɔ wo.+ 17 O me Nyankopɔn, minim sɛ wohwehwɛ komam,+ na teeyɛ na ɛsɔ w’ani.+ Me de, komam teeyɛ mu na mayi me yam de nneɛma yi nyinaa ama, na wo man a wɔwɔ ha yi nso, wɔayi wɔn yam de nneɛma aboa ma m’ani agye. 18 O Yehowa, yɛn agyanom+ Abraham, Isak ne Israel Nyankopɔn, ma eyi nyɛ wo man komam nsusuwii+ daa daa, na kyerɛ wɔn koma kwan bra wo nkyɛn.+ 19 Na me ba Solomon nso, ma no koma a edi mũ,+ na onni wo mmara nsɛm,+ w’adansesɛm+ ne w’ahyɛde+ so, na ɔnyɛ nea ɛsɛ sɛ ɔyɛ nyinaa, na onsi abankɛse+ a maboaboa ho nneɛma ano asie no.”+ 20 Ɛnna Dawid ka kyerɛɛ bagua+ no nyinaa sɛ: “Munhyira+ Yehowa mo Nyankopɔn.” Na bagua no nyinaa bɔɔ wɔn mu ase+ de wɔn anim butubutuw fam+ wɔ Yehowa ne ɔhene anim, na wohyiraa Yehowa, wɔn agyanom Nyankopɔn no. 21 Na ade kyee no, wɔtoaa so de nneɛma bɔɔ afɔre+ maa Yehowa, na wɔbɔɔ ɔhyew afɔre+ maa Yehowa; wɔde anantwinini nkumaa apem, adwennini apem, adwennini nkumaa apem ne ɛho afɔrebɔ nsã,+ wɔbobɔɔ afɔre pii maa Israel nyinaa.+ 22 Na saa da no, wɔde anigye kɛse+ didii, na wɔnomee Yehowa anim; wɔsan sii Dawid ba Solomon hene,+ na wɔsraa no sɛ ɔkannifo+ maa Yehowa, na Sadok+ nso, wɔhyɛɛ no sɔfo. 23 Ɛnna Solomon dii ne papa Dawid ade, na ɔtenaa Yehowa ahengua+ so dii hene; esii no yiye,+ na Israelfo nyinaa yɛɛ osetie maa no. 24 Na mpanyimfo+ ne nnɔmmarima+ no ne Ɔhene Dawid mma+ no nyinaa nso brɛɛ wɔn ho ase maa Ɔhene Solomon. 25 Yehowa maa Solomon yɛɛ kɛse paa+ wɔ Israel nyinaa ani so, na ɔma onyaa anuonyam n’ahenni mu, na ahene a wodii n’anim bae mu biara annya bi saa wɔ Israel.+ 26 Yese ba Dawid dii Israel nyinaa so hene;+ 27 nna a ɔde dii Israel so hene no si mfe aduanan.+ Ɔtenaa Hebron dii ade mfe ason,+ na ɔtenaa Yerusalem nso dii ade mfe aduasa abiɛsa.+ 28 Na owui a na wabɔ akora,+ na wadi nna amee, na onyaa ahonyade+ ne anuonyam+ pii; ne ba Solomon bedii n’ade.+ 29 Ɔhene Dawid ho nsɛm nyinaa, ne mfiase kosi n’awiei, wɔakyerɛw ne nyinaa wɔ ɔdehwɛfo+ Samuel ne odiyifo Natan+ ne ɔdehufo Gad+ nsɛm no mu; 30 ɛne n’ahenni ho nsɛm nyinaa ne ne kɛseyɛ ne nsɛm a esisii ne bere+ so ne nea esisii Israel ne nsase+ no so ahenni nyinaa mu.\n1 Beresosɛm 29